Diari Oficial de la Generalitat Valenciana


Sumari del DOGV 9747, del 18-12-2023 (2023/12752)

ACORD 300/2023, de 9 de novembre, del Consell de Govern de la Universitat de València, pel qual s'aprova el Codi de Convivència i Bones Pràctiques de la Universitat de València.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   9747

Data del DOGV
:   18-12-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12327


Data del document
:   09-11-2023

Organisme emissor
:   Universitat de València

Tipus de document
:   Acord

Descriptors 

:   * Universitat de València

ACORD 300/2023, de 9 de novembre, del Consell de Govern de la Universitat de València, pel qual s'aprova el Codi de Convivència i Bones Pràctiques de la Universitat de València. [2023/12162]  
ÍNDEX  
  
PREÀMBUL  
  
TÍTOL PRELIMINAR  
Art. 1. Objecte  
Art. 2. Principis inspiradors  
Art. 3. Àmbit subjectiu d'aplicació  
Art. 4. Àmbit temporal  
Art. 5. Àmbit espacial d'aplicació  
Art. 6. Mesures de prevenció i respostes enfront de la violència, la discriminació o l'assetjament  
Art. 7. Principis generals i garanties d'actuació  
  
TÍTOL PRIMER: NORMES DE CONVIVÈNCIA I BONES PRÀCTIQUES DE LA UNIVERSITAT DE VALÈNCIA  
CAPÍTOL PRIMER: PRINCIPIS I DRETS GENERALS  
Art. 8. Principis  
Art. 9. Dret a la igualtat d'oportunitats i a la no discriminació  
  
Art. 10. Dret a l'honor, a la intimitat, a la pròpia imatge i a la protecció de dades  
Art. 11. Dret al lliure desenvolupament de la personalitat  
Art. 12. Dret a la llibertat d'expressió  
Art. 13. Dret a la informació  
Art. 14. Drets lingüístics  
  
CAPÍTOL SEGON: DE LA VIOLÈNCIA, DE L'ASSETJAMENT I DE LA DISCRIMINACIÓ  
Art. 15. De l'assetjament i la discriminació  
Art. 16. Assetjament sexual i assetjament per raó de sexe  
Art. 17. Assetjament discriminatori  
Art. 18. Mesures de prevenció i resposta enfront de la violència, l'assetjament i la discriminació  
Art. 19. Protecció contra la violència, l'assetjament i la discriminació  
Art. 20. Mesures de protecció i suport  
  
CAPÍTOL TERCER: DRETS ACADÈMICS  
Art. 21. Dret a la llibertat acadèmica i reconeixement del treball realitzat  
Art. 22. Dret a l'estudi  
Art. 23. Dret al descans en horari lectiu  
Art. 24. Dret a rebre l'ensenyament programat  
Art. 25. Dret a rebre un ensenyament actual i de qualitat  
Art. 26. Dret a un ensenyament participatiu i de qualitat i a l'avaluació de la docència  
Art. 27. Dret a la tria de professor  
Art. 28. Dret a l'elecció de llengua en la docència  
Art. 29. Dret d'accés a ajudes i beques  
Art. 30. Dret a una formació integrada amb la societat  
Art. 31. Dret a l'atenció personalitzada  
Art. 32. Drets d'avaluació  
Art. 33. Dret a la propietat intel·lectual  
Art. 34. Transparència i conflictes d'interès  
Art. 35. Originalitat de la producció científica, plagi i frau acadèmic  
  
Art. 36. Dret a la desconnexió digital  
Art. 37. Dret a la devolució de les taxes  
Art. 38. Matrícula gratuïta  
  
CAPÍTOL QUART: DRETS DE PARTICIPACIÓ  
Art. 39. Identificació i pertinença dels membres de la comunitat universitària  
Art. 40. Dret d'associació  
Art. 41. Drets de participació i representació  
Art. 42. Drets de les representants i els representants de l'estudiantat  
Art. 43. Dret a ajudes per a activitats, representació i associacions de l'estudiantat  
Art. 44. Dret de vaga i aturada acadèmica  
  
CAPÍTOL CINQUÈ: NORMES DE GOVERNANÇA  
Art. 45. Confidencialitat.  
Art. 46. Relacions amb la comunitat universitària  
Art. 47. Integritat, imparcialitat, incompatibilitat, transparència i rendició de comptes  
Art. 48. Presència pública a internet i mitjans de comunicació  
Art. 49. Reconeixements, beneficis i obsequis  
Art. 50. Ús adequat dels recursos públics  
Art. 51. Governança participativa i oberta  
Art. 52. Deures de les persones de la comunitat universitària  
  
CAPÍTOL SISÈ: GARANTIES  
Art. 53. Garanties per a l'eficàcia dels drets i deures continguts en aquesta norma  
Art. 54. Sindicatura de Greuges  
Art. 55. Canal de denúncies  
  
TÍTOL SEGON: COMISSIÓ DE CONVIVÈNCIA I MITJANS ALTERNATIUS DE SOLUCIÓ DEL CONFLICTE  
CAPÍTOL PRIMER: LA COMISSIÓ DE CONVIVÈNCIA  
Art. 56. La Comissió de Convivència  
Art. 57. Composició de la Comissió de Convivència  
Art. 58. La Subcomissió de Convivència enfront de la violència, l'assetjament o la discriminació  
Art. 59. Funcions de la Subcomissió de Convivència  
Art. 60. Règim d'incompatibilitats, recusació i abstenció dels membres de la Comissió de Convivència  
  
CAPÍTOL SEGON: PROCÉS DE RESOLUCIÓ DE CONFLICTES  
  
Art. 61. Mitjans alternatius de solució dels conflictes de convivència  
  
Art. 62. Inici del procediment de conciliació  
Art. 63. Tramitació del procediment de conciliació  
Art. 64. Finalització del procediment de conciliació  
  
CAPÍTOL TERCER: REGLES ESPECIALS PER ALS PROCEDIMENTS PER VIOLÈNCIA, ASSETJAMENT I DISCRIMINACIÓ  
Art. 65. Principis generals  
Art. 66. Del canal específic de denúncia  
Art. 67. Del procediment alternatiu per assetjament o discriminació  
  
TÍTOL TERCER: RÈGIM DISCIPLINARI DE L'ESTUDIANTAT  
  
CAPÍTOL PRIMER: INFRACCIONS I SANCIONS  
Art. 68. Classificació de les infraccions  
Art. 69. Faltes molt greus  
Art. 70. Faltes greus  
Art. 71. Faltes lleus  
Art. 72. Sancions molt greus, greus i lleus  
Art. 73. Graduació de les sancions  
Art. 74. Mesures substitutives de la sanció  
Art. 75. Mesures provisionals  
Art. 76. Altres mesures  
Art. 77. Prohibició de concurrència de sancions  
  
CAPÍTOL SEGON: EL PROCEDIMENT DISCIPLINARI  
Art. 78. De la potestat disciplinària  
Art. 79. Règim jurídic  
Art. 80. Principis del procediment  
Art. 81. Iniciació del procediment disciplinari  
Art. 82. Instrucció  
Art. 83. Plec de càrrecs  
Art. 84. Proposta de resolució  
Art. 85. Tràmit d'audiència  
Art. 86. Procediment simplificat  
Art. 87. Termini màxim de resolució i caducitat  
Art. 88. Extinció de la responsabilitat  
Art. 89. Prescripció  
  
CAPÍTOL TERCER: DE L'EXECUCIÓ, ANOTACIÓ I IMPUGNACIÓ DE LES SANCIONS  
Art. 90. Execució de les sancions  
Art. 91. Registre de la sanció en l'expedient de la persona estudiant  
  
Art. 92. Impugnació de la resolució  
Art. 93. Efectes del frau acadèmic sancionat sobre els títols oficials i propis de la Universitat de València  
  
DISPOSICIÓ ADDICIONAL PRIMERA  
DISPOSICIÓ ADDICIONAL SEGONA  
DISPOSICIÓ FINAL ÚNICA. ENTRADA EN VIGOR  
DISPOSICIÓ DEROGATÒRIA  
  
  
PREÀMBUL  
  
I  
  
Aquest Codi de Convivència i Bones Pràctiques de la Universitat de València és la resposta normativa a l'obligació recollida en la recent Llei 3/2022, de 24 de febrer, de convivència universitària (LCU), que ha renovat, després de gairebé set dècades de vigència, el marc normatiu bàsic referit a les normes de convivència en les universitats espanyoles i, de manera força significativa, la regulació dels mecanismes per a fer front a les possibles infraccions i conflictes derivats de l'incompliment de les obligacions i deures de les persones que formen part de la comunitat universitària, i en particular el procediment d'exigència de responsabilitats referit a l'estudiantat (els mecanismes procedimentals d'exigència de responsabilitats disciplinàries del personal ja actualitzats en democràcia i regulats en la seua normativa específica). Aquesta reforma normativa, per tant, obliga a la refundició de les normes de convivència vigents fins ara i a la seua actualització en coherència amb l'evolució d'aquestes, tant en lleis sectorials i normativa bàsica, com respecte de la pròpia evolució de les normes internes de la Universitat de València, així com a l'establiment dels òrgans encarregats de vetlar per la convivència universitària i els procediments adients de resolució de conflictes previstos en cada cas, d'acord amb el que disposa l'esmentada LCU. Addicionalment, la Llei orgànica 2/2023, de 22 de març, del sistema universitari (LOSU) ha actualitzat algunes de les obligacions i deures de les persones que formen part de la comunitat universitària, així com ha refermat alguns dels principis ja continguts en la LCU i en normes pròpies de la Universitat de València com ara els seus Estatuts, i ha obligat al fet que aquesta actualització de les normes de convivència també la tinga en compte.  
  
Per a la redacció d'aquest Codi de Convivència, per tant, s'ha considerat no només la LCU i la LOSU, sinó també el contingut de normes vigents i disperses que va des de la mateixa Constitució espanyola (que determina alguns drets d'aplicació directa a l'àmbit universitari) a d'altres referides als drets i obligacions d'alguns col·lectius, com ara l'Estatut de l'Estudiant Universitari (RD 1791/2010), passant per normes sectorials amb incidència directa en la convivència universitària, com ara, entre d'altres, la Llei orgànica contra la violència de gènere (LO 1/2004), la Llei orgànica per a la igualtat efectiva de dones i homes (LO 3/2007), la Llei de l'esport (Llei 39/2022), la Llei contra la violència, el racisme, la xenofòbia i la intolerància en l'esport (Llei 19/2007), el text refós de la Llei general dels drets de les persones amb discapacitat i la seua inclusió social (RD Leg 1/2013), la Llei orgànica de garantia integral de la llibertat sexual (LO 10/2022) o la Llei integral per a la igualtat de tracte i no discriminació (Llei 15/2022). Però també l'evolució normativa desenvolupada a partir del marc general i dels seus Estatuts per la mateixa Universitat de València, que ha disciplinat l'activitat acadèmica en detall i ha delimitat els drets i deures de les persones que integren la comunitat universitària, fet que ha contribuït, indirectament, a l'establiment de normes de convivència. D'importància particular, per la seua afecció a aquest règim de drets i deures, són el Reglament d'avaluació i qualificació de la Universitat de València per a títols de grau i màster (ACGUV 108/2017), el Protocol d'actuació davant pràctiques fraudulentes (ACGUV 123/2020), així com altres normes que disciplinen l'actuació universitària, però, sobretot, un seguit de normes que requereixen l'actualització necessària per integrar les noves competències de la Comissió de Convivència, com ara el Protocol de la Universitat de València per a l'actuació i resposta davant l'assetjament sexual, per raó de sexe i altres assetjaments discriminatoris (ACGUV 180/2021). També requereix actualització la Carta de Drets i Deures dels estudiants i les estudiants de la Universitat de València (aprovada per Junta de Govern el 19 d'octubre de 1993 i modificada per Junta de Govern el 30.04.1998), que pels anys transcorreguts reconeix drets o estableix deures d'una manera no totalment conforme amb el marc jurídic en vigor.  
  
Per dur a terme aquest desenvolupament i actualització normativa, s'ha tractat d'extractar el contingut dels drets i deures de les persones que formen part de la comunitat universitària que s'han considerat essencials, més enllà que puguen ser desenvolupats amb més detall en altres normes, per al coneixement de qualsevol persona amb vinculació amb la Universitat de València. En aquest sentit, aquest codi no pretén innovar, sinó compilar els drets, deures, obligacions i situacions jurídiques bàsiques que, referides a la convivència, conformen l'estatut bàsic de les diferents persones com a membres del personal (ja siga docent, d'administració i serveis o investigador) o de l'estudiantat de la Universitat de València. S'ha fet sobre la base, en tot cas, del reconeixement de drets i deures ja existent i afegint els límits o normes de convivència que s'han desenvolupat normativament aquests anys per a la seua millor garantia i reconeixement efectiu. Sobre aquesta base, s'aspira al fet que la present norma constuïsca un veritable Codi de Convivència que condense el contingut mínim d'aquest règim de drets i deures rellevants en tot cas.  
  
Així doncs, aquest codi conté les normes de desenvolupament de la LCU i dels òrgans i procediments en matèria de convivència que havien de ser regulats en virtut del nou marc legislatiu estatal vigent. En la seua configuració s'ha arribat a un acord amb la resta d'universitats públiques valencianes perquè les grans línies de desenvolupament del text siguen comunes a totes, amb la finalitat de garantir la coherència de la resposta jurídica, en termes de convivència, de tot el sistema públic universitari valencià.  
  
II  
  
La norma que s'aprova s'estructura en un títol preliminar i tres títols diferenciats, un amb les normes de convivència en sentit material, un altre amb previsions institucionals i procedimentals i un tercer amb el règim disciplinari previst per a l'estudiantat.  
El títol preliminar, a més de posar èmfasi en els principis inspiradors de la norma i en les mesures i garanties que es preveuen per a la protecció de drets, i especialment en matèria de prevenció i resposta enfront de la violència, la discriminació o l'assetjament, delimita amb precisió el seu àmbit d'aplicació, en les seues dimensions subjectiva, espacial i temporal, a fi d'evitar tant com es puga conflictes o confusions sobre a qui, i en quins àmbits i respecte de quines activitats s'aplicaran en tot cas les normes i procediments continguts en el Codi.  
  
A continuació, el títol primer d'aquest codi s'ocupa de la regulació de les normes de convivència de la Universitat de València, realitzant la ja esmentada compilació i actualització al marc legal vigent de tots els drets i deures que emmarquen la convivència universitària, en la mesura que afecten les persones que integren la Universitat de València. Juntament amb els principis i drets generals, essencialment derivats de mandats constitucionals o continguts en els Estatuts de la Universitat de València (capítol primer), el Codi recull i actualitza amb detall i amb atenció a les noves evolucions normatives les normes referides a l'erradicació de la violència, l'assetjament i la discriminació (capítol segon), així com recopila i desenvolupa amb cert detall, en aquest cas a partir de la combinació de normes de rang legal i de la pròpia evolució normativa interna de la Universitat, els drets acadèmics de tota la comunitat universitària des de les seues diverses perspectives (capítol tercer), els drets de participació de totes les persones en l'àmbit acadèmic (capítol quart) i, finalment, inclou una sèrie de normes de governança que inclouen alguns deures de les persones de la comunitat universitària i les garanties per a l'eficàcia de tots els drets continguts en el Codi (capítol cinqué).  
  
  
Una vegada definides les normes materials de convivència a la Universitat, el títol segon d'aquest codi s'encarrega de la regulació de les qüestions institucionals i procedimentals necessàries per a la seua aplicació, establint una Comissió de Convivència i els mitjans alternatius de solució del conflicte que aquesta ha de desenvolupar. En primer lloc, s'estableix una Comissió de Convivència, complint el mandat legal en aquest sentit, i integrant en el seu funcionament un òrgan especialitzat, però que en depèn, per al tractament dels trencaments de convivència en matèria de violència, assetjament i discriminació (capítol primer). D'aquesta manera es compleix el mandat legal de tenir una comissió encarregada i responsable de la gestió dels conflictes de convivència a la Universitat de València, però es fa tenint en compte alhora l'existència d'altres òrgans, com ara la Sindicatura de Greuges, amb funcions complementàries i, molt especialment, l'experiència en la resolució de conflictes d'assetjament i discriminació per mitjà d'una comissió especialitzada (la Comissió de Garanties), la pràctica de la qual s'aspira a integrar per aquesta via en l'actuació de la Comissió de Convivència, aprofitant la gran tasca realitzada fins ara, i de la qual la Universitat de València ha estat pionera i exemple a seguir. Posteriorment, es regula el procés de resolució de conflictes, desenvolupant la LCU i l'acord de les universitats públiques valencianes en la matèria amb una aposta clara pels mitjans alternatius de solució de conflictes de convivència (capítol segon). Com a tancament d'aquest títol, s'estableixen regles especials per als procediments per violència, assetjament i discriminació que, arreplegant l'experiència prèvia desenvolupada amb el protocol anterior, fixen uns principis diferenciats, un canal específic de denúncia i una regulació pròpia del procediment alternatiu per violència, assetjament o discriminació (capítol tercer).  
  
Finalment, el títol III del present Codi recull el règim disciplinari de l'estudiantat, segons el que disposa la Llei de convivència universitària i per al seu desenvolupament, amb tipificació de les infraccions i sancions possibles (capítol primer), regulació del procediment disciplinari per a aquests casos a partir del que es preveu en la norma bàsica estatal de procediment administratiu i la pròpia LCU (capítol segon) i previsions expresses sobre execució, anotació i impugnació de les sancions (capítol tercer). Amb això s'aspira a donar compliment al mandat legal, de manera garantista i completa, mitjançant un procediment d'exigència de responsabilitat en termes disciplinaris per a l'estudiantat equivalent en termes procedimentals i de garanties ja vigents per al professorat o el personal tècnic de gestió d'administració i serveis o els investigadors de la Universitat de València, continguts en les seues normes específiques.  
  
  
  
TÍTOL PRELIMINAR  
  
Article 1. Objecte  
1. El present Codi té per finalitat fixar els valors i les bases de la convivència a la Universitat de València i garantir la millor resolució dels conflictes que puguen alterar-la o que impedisquen el desenvolupament normal de les funcions essencials de docència, discència, recerca, transferència i intercanvi del coneixement i innovació i gestió, així com la seua prevenció.  
2. Amb aquest objecte, el títol I estableix les normes de convivència que s'adrecen a tots els membres de la comunitat universitària, el títol II es dedica als mitjans alternatius de resolució del conflicte i el títol III recull el règim disciplinari de l'estudiantat, tal com preveu la Llei de convivència universitària. El personal docent i investigador i el personal d'administració i serveis es regiran pel que disposa la seua normativa específica en matèria disciplinària, en tot allò en què no resulte aplicable aquest codi.  
3. En el cas d'accions susceptibles de ser qualificades com a assetjament laboral, s'aplicaran les normes laborals o funcionarials corresponents, sent competent la comissió en matèria de prevenció de riscos psicosocials.  
  
Article 2. Principis i valors inspiradors  
1. Són principis i valors inspiradors d'aquest Codi de Convivència i Bones Pràctiques de la Universitat de València els següents:  
a) El respecte a la diversitat i la tolerància, la igualtat, la inclusió i l'adopció de mesures d'acció positiva en favor dels col·lectius vulnerables.  
b) La llibertat d'expressió, el dret de reunió i associació, la llibertat d'ensenyament i la llibertat de càtedra.  
c) L'eliminació de tota forma de discriminació per raó de naixement, origen racial o ètnic, sexe, orientació sexual, identitat de gènere, religió, convicció o opinió, edat, discapacitat, nacionalitat, malaltia, condició socioeconòmica, idiomàtica o lingüística, afinitat política i sindical, per raó d'aparença o per qualsevol altra condició o circumstància personal o social.  
d) La transparència en el desenvolupament de l'activitat universitària.  
e) La utilització i la conservació dels béns i recursos de la Universitat de València d'acord amb la seua funció de servei públic.  
f) El bon ús dels espais comuns, inclosos els de naturalesa digital.  
g) El respecte a la imatge, nom i qualsevol símbol, distintiu o logotip d'identificació de la Universitat de València d'acord amb la normativa establerta a aquest efecte.  
2. Es considera contrària a la convivència universitària la realització de qualsevol acte que pose en risc la seguretat de les persones o els béns de la Universitat de València, el desenvolupament de qualsevol conducta que impedisca o dificulte prestació la normal del servei públic, per afectar l'activitat acadèmica docent, l'estudi, la innovació i transferència, la recerca, la gestió i, fins i tot, la celebració d'actes acadèmics, culturals, esportius o el desenvolupament de processos electorals.  
  
3. En tot cas, la Universitat de València, en aplicació d'aquest codi, ha de garantir i promoure la protecció dels drets fonamentals i de les llibertats públiques, constitucionalment reconeguts, de tots els membres de la comunitat universitària en qualsevol de les seues manifestacions o projeccions referides a l'activitat universitària o que s'hi relacionen.  
  
  
Article 3. Àmbit subjectiu  
1. Les disposicions d'aquest codi són aplicables a tota la comunitat universitària, tant en les actuacions individuals com en les col·lectives, excepte en la mesura que el règim disciplinari específic siga aplicable o constituïsca delicte.  
Això inclou:  
a) Totes les persones que integren la comunitat universitària, tant si es tracta de personal docent i investigador, de personal d'administració i serveis, de personal investigador en formació o d'estudiants de la Universitat de València en qualsevol dels seus cicles, inclosos els de títols propis i programes de formació permanent, així com qualsevol persona que estiga fent ús dels serveis de la Universitat de València.  
b) Les persones adscrites a programes de mobilitat, que estiguen cursant estudis o estades de recerca o gestió a la Universitat de València.  
  
c) Les persones residents en col·legis i residències universitàries pròpies de la Universitat de València.  
d) Les persones que presten serveis a la Universitat amb independència de la naturalesa jurídica de la relació que els vincule a aquesta, inclòs el personal afecte a contractes o subcontractes i les persones treballadores autònomes que estiguen relacionades amb la Universitat de València per contractes de prestació d'obra o serveis.  
e) Els representants de les empreses, entitats o institucions en què l'estudiantat realitza pràctiques acadèmiques externes.  
2. Aquest codi s'ha de donar a conèixer a les empreses col·laboradores, a les entitats subministradores i a les empreses, entitats o institucions en què l'estudiantat realitze pràctiques. Així mateix, també se'ls ha d'informar de l'obligació de complir els seus principis i indicacions pel que fa a les seues relacions amb persones que pertanyen a la comunitat universitària.  
3. Totes les persones ressenyades han de respectar els drets fonamentals i evitar, en relació amb l'àmbit específic que es regula, cometre conductes constitutives d'assetjament sexual i assetjament per raó de sexe o qualsevol altre tipus de discriminació. Específicament, qualsevol de les persones esmentades podrà plantejar denúncies relatives a situacions d'assetjament i/o discriminació segons el procediment establert.  
4. Les disposicions relatives als procediments que tinguen relació amb l'assetjament sexual o l'assetjament per raó de gènere d'aquest codi són aplicables a tota la comunitat universitària. El títol III és exclusivament aplicable a l'alumnat.  
5. Les normes de convivència d'aquest codi i els principis generals que les inspiren són aplicables a totes les relacions interpersonals que es produïsquen en l'entorn universitari, independentment que siguen relacions de jerarquia o entre iguals.  
  
Article 4. Àmbit temporal  
Les normes integrants d'aquest codi són aplicables a totes les persones indicades a l'article 3 mentre la seua vinculació amb la Universitat de València continue vigent.  
  
Article 5. Àmbit espacial  
Les normes de convivència són aplicables sempre que els fets s'hagen produït en qualsevol dependència, física o virtual, de la Universitat de València. També són aplicables en el cas que els fets es produïsquen per raó de la relació entre membres de la comunitat universitària fora de les instal·lacions de la Universitat, sempre que aquesta relació es base en tasques pròpies de l'exercici de l'activitat universitària docent, discent, investigadora o professional i que trenque la convivència universitària o hi repercutisca. Excepcionalment, pot ser aplicable a altres situacions que afecten greument la convivència universitària.  
  
  
Article 6. Mesures de prevenció i respostes enfront de la violència, la discriminació o l'assetjament  
1. Aquestes mesures són aplicables a totes les persones incloses en l'àmbit subjectiu, sense perjudici de l'aplicació de la normativa laboral o del règim disciplinari corresponent i de les mesures que es consideren oportunes respecte de les relacions amb personal extern a la Universitat de València o que hi tinga vinculació.  
2. Quan es considere que els fets denunciats poden constituir un delicte, s'haurà de suspendre el procediment disciplinari regulat en el títol III i posar-lo en coneixement de l'autoritat judicial o del ministeri fiscal.  
3. Les mesures de prevenció es regulen en el capítol II del títol I d'aquest codi.  
  
Article 7. Principis generals i garanties d'actuació  
Totes les actuacions s'han d'executar des d'un enfocament de gènere, basada en el respecte i la protecció de la intimitat i la dignitat de les persones i s'actuarà sota els principis de confidencialitat, diligència, celeritat, imparcialitat, contradicció i prohibició de represàlies i protecció de dades.  
A aquests efectes, s'entén per:  
a) Enfocament de gènere: les normes s'han interpretar i aplicar amb atenció als estereotips i rols de gènere, amb la finalitat d'eliminar-los tant en l'exercici ordinari de qualsevol activitat pròpia de les persones que integren la comunitat universitària com a l'hora d'investigar, qualificar i sancionar qualsevol infracció.  
b) Respecte i protecció de les persones: cal procedir amb la discreció necessària per protegir la intimitat i la dignitat de les persones afectades, que poden ser assistides al llarg de tot el procediment per algun representant o un altre acompanyant de la seua elecció.  
c) Confidencialitat: qui participe en les actuacions derivades dels procediments establerts en aquest codi, ha d'actuar amb la màxima confidencialitat i reserva, i complir, si s'escau, amb la deguda discreció en els assumptes que conega per raó del seu càrrec. Queda prohibida, per tant, la divulgació de qualsevol tipus d'informació sobre el contingut de les queixes o denúncies de què tinga coneixement, ja siga en la fase d'investigació, de resolució o en un moment posterior.  
  
d) Diligència i celeritat: cal que la tramitació de cada procediment i l'adopció de mesures de protecció es duguen a terme respectant les garanties, amb la deguda professionalitat, diligència i celeritat, i evitant retards indeguts.  
e) Imparcialitat i contradicció: aquells que duguen a terme el procediment estan obligats a garantir una audiència imparcial i un tractament just per a totes les parts. Cal que tota persona siga tractada de manera respectuosa en termes d'igualtat i no discriminació. Totes les persones que intervinguen en el procediment han d'actuar de bona fe en la recerca de la veritat i l'aclariment dels fets.  
f) Prevenció i prohibició de represàlies: la Universitat de València adoptarà les mesures necessàries per prevenir, perseguir i sancionar qualsevol represàlia, coacció, conducta o actitud intimidatòria de qualsevol tipus, contra la persona perjudicada, contra la denunciant -si és una persona diferent- o contra aquelles persones que donen suport al seu testimoni al llarg del procés i després d'aquest, per a la qual cosa es pot recollir tota la informació que siga necessària per constatar o documentar l'existència o no d'aquestes represàlies. Si se'n constata l'existència, es comunicarà a l'òrgan competent per iniciar l'obertura d'un procediment disciplinari corresponent per assetjament discriminatori segons el que preveu la normativa aplicable.  
g) Protecció de dades i transparència: les dades utilitzades en aquest procediment són de caràcter personal i es regeixen per la normativa vigent en matèria de protecció de dades personals i garantia dels drets digitals. Als efectes del dret d'accés, cal que es complisca el que estableix la normativa vigent sobre transparència, accés a la informació pública i bon govern.  
  
  
TÍTOL PRIMER  
Normes de convivència i bones pràctiques de la Universitat de València  
  
CAPÍTOL PRIMER  
Principis i drets generals  
  
Article 8. Principis  
Tots els membres de la comunitat universitària han d'exercir les seues funcions i actuar en el si de la Universitat de València d'acord amb els principis establerts per la Constitució espanyola, l'Estatut d'Autonomia de la Comunitat Valenciana, els Estatuts de la Universitat i la resta de l'ordenament jurídic, respectant sempre els drets i llibertats individuals de totes les persones, complint els deures i aplicant les normes de conducta definides en la legislació vigent aplicable a la convivència universitària, en aquesta norma i en la resta de reglaments que siguen aplicables, en el marc de la tradició universitària de pluralisme i en defensa de la cultura de pau.  
  
  
Article 9. Dret a la igualtat d'oportunitats i a la no discriminació  
  
1. Els membres de la comunitat universitària tenen dret a la no discriminació per raó de naixement, origen racial o ètnic, sexe, orientació sexual, identitat de gènere, religió, convicció o opinió, edat, discapacitat, nacionalitat, malaltia, condició socioeconòmica, idiomàtica o lingüística, afinitat política i sindical, per raó d'aparença, o per raó de qualsevol altra condició o circumstància personal o social.  
  
2. En el desenvolupament de la seua activitat, tota la comunitat universitària ha de procurar un respecte escrupolós dels drets i llibertats de les altres persones i de la seua dignitat i diversitat. La Universitat de València ha de combatre qualsevol situació d'assetjament i, si escau, sancionar aquests comportaments mitjançant el procediment contingut en aquesta norma o en qualsevol altra norma aplicable.  
3. La Universitat de València ha de promoure les condicions perquè la llibertat i la igualtat de l'individu i dels grups en què s'integra siguen reals, efectives i tan àmplies com siga possible, i ha de garantir-les en tot cas en totes les seues activitats.  
4. La Universitat de València ha de dur a terme una política activa destinada a garantir l'accés als seus serveis a les persones amb discapacitat, aportant l'atenció especialitzada que requerisquen en cada cas. En concret, la Universitat de València ha de posar els mitjans que tinga al seu abast per disposar de les instal·lacions i adaptacions dels serveis necessaris perquè tot l'estudiantat amb discapacitat puga cursar els seus estudis adequadament i obtenir una formació acadèmica correcta.  
5. Igualment, la Universitat de València ha de garantir l'accés als seus serveis a les persones i famílies en situacions de necessitat reconegudes en la normativa de desenvolupament a aquest efecte.  
  
Article 10. Dret a l'honor, a la intimitat, a la pròpia imatge i a la protecció de dades  
1. Es garanteix el dret a l'honor, a la intimitat personal i a la pròpia imatge, així com a la protecció de dades de caràcter personal i al respecte de la privacitat de totes les persones de la comunitat universitària, incloent-hi la garantia d'aquests drets respecte dels seus espais virtuals i eines digitals i informàtiques dins de la Universitat de València.  
  
2. La Universitat de València ha de regular la utilització dels serveis informàtics i digitals i dels espais i eines que pose a disposició de la comunitat universitària, i ha de determinar-ne les obligacions d'ús, garanties i protocols de protecció.  
3. Les qualificacions de l'estudiant s'han de publicar, almenys, en els espais virtuals de cada assignatura, amb respecte de la normativa vigent sobre protecció de dades i de les instruccions establertes per la Universitat de València en aquest sentit.  
  
Article 11. Dret al lliure desenvolupament de la personalitat  
1. La Universitat de València es compromet amb la defensa de la dignitat de la persona, els drets inviolables que li són inherents, el lliure desenvolupament de la personalitat, el respecte a la llei i als drets dels altres, que són fonament de l'ordre polític i de la pau social, amb un respecte escrupolós dels drets reconeguts per l'ordenament jurídic a totes les persones per fer-los possibles.  
2. A més de la resta de drets que els reconeix l'ordenament jurídic, en la nostra Universitat les persones amb una identitat de gènere no binària tenen reconegut el dret que s'utilitze en les comunicacions universitàries el seu nom escollit, amb les excepcions normativament previstes.  
  
Article 12. Dret a la llibertat d'expressió  
1. Totes les persones de la comunitat universitària tenen dret a expressar i difondre lliurement idees i opinions mitjançant la paraula, l'escrit o qualsevol altre mitjà de reproducció o difusió, amb els únics límits que imposa el respecte al dret d'altres persones o les limitacions derivades de les obligacions associades a les seues tasques i funcions. Aquests drets i limitacions inclouen tots els àmbits d'expressió possibles a l'abast de la comunitat universitària.  
2. Totes les persones de la comunitat universitària tenen dret a la producció i creació literària, artística, científica i tècnica.  
  
Article 13. Dret a la informació  
1. Es reconeix el dret a la informació de les persones que integren la comunitat universitària, que, en tot cas, inclou els següents drets:  
  
a) A rebre una informació adequada sobre els seus drets i deures universitaris, així com també sobre el funcionament general de la Universitat de València.  
b) A accedir als fons bibliogràfics, documentals i audiovisuals.  
  
c) A conèixer les guies docents de les assignatures aprovades pels òrgans corresponents abans de l'inici del període de matrícula de cada curs acadèmic.  
d) A conèixer, en les seues relacions amb la Universitat de València, en qualsevol moment, l'estat de tramitació dels procediments en què tinguen la condició d'interessats, accedir-hi i obtenir còpies dels documents que contenen, així com a obtenir informació i orientació sobre els requisits jurídics o tècnics que les disposicions vigents imposen als projectes, actuacions o sol·licituds que es proposen realitzar.  
  
e) A exercir el dret d'accés a la informació pública respecte dels registres i documents que figuren en els arxius administratius, siga quina siga la forma d'expressió, gràfica, sonora o d'imatge, o el tipus de suport material en què estiguen recollits, sempre que aquests documents corresponguen a procediments finalitzats en la data de la sol·licitud, excepte els casos expressament exclosos per les normes reguladores del dret d'accés a la informació pública.  
f) A l'accés, mitjançant el portal de transparència de la Universitat de València, a tota la informació rellevant sobre l'activitat d'aquesta que la normativa en matèria de transparència considere que ha de ser objecte de publicitat activa.  
  
Article 14. Drets lingüístics  
1. En el si de la Universitat de València, tant la comunitat universitària com la resta de la ciutadania tenen dret a conèixer i usar oralment i per escrit la llengua pròpia de la Comunitat Valenciana i de la Universitat de València.  
2. Totes les persones de la comunitat universitària tenen el dret a expressar-se en valencià en qualsevol reunió, així com a desenvolupar totes les activitats en valencià.  
3. Sense perjudici de les excepcions regulades en la llei, l'ús del valencià produeix plens efectes jurídics, igual que si s'emprara el castellà, sense que puga derivar-se de l'exercici del dret a expressar-se en valencià cap forma de discriminació o exigència de traducció.  
  
4. Ningú no pot ser discriminat, en cap cas, pel fet d'usar qualsevol de les dues llengües oficials de la Comunitat Valenciana.  
5. En les actuacions iniciades a instància de part i en les que concórreguen altres interessats que ho sol·liciten, la Universitat de València els ha de comunicar tot allò que els afecte en la llengua oficial que demanen, independentment de la llengua oficial en què s'haja iniciat el procediment. A falta de comunicació expressa en aquest sentit, la Universitat de València utilitzarà la llengua pròpia, fins que se li indique una elecció expressa per part del sol·licitant. De la mateixa manera, en els expedients iniciats d'ofici, les comunicacions i altres actuacions es faran en la llengua indicada pels interessats des del moment en què hi haja una petició en aquest sentit.  
6. Les persones treballadores de la Universitat de València han de fer ús de la llengua que, en funció de la tasca específica que estiguen duent a terme, siga requerida per la legislació vigent i per la regulació de la Universitat, per garantir el respecte als drets assenyalats.  
  
7. L'estudiantat de la Universitat de València té dret a la docència en valencià i en altres llengües segons l'oferta de curs acadèmic i la planificació de la matrícula.  
8. Les empreses i concessionàries directament dependents de la Universitat de València han de garantir, dins de les seues possibilitats organitzatives, que les persones treballadores que es relacionen directament amb el públic tinguen el coneixement tant del castellà com del valencià suficient per atendre amb normalitat el servei que se'ls encomana.  
  
  
CAPÍTOL SEGON  
Violència, assetjament i discriminació  
  
Article 15. L'assetjament i la discriminació  
1. En compliment del dret a la no discriminació, a què es refereix l'article 9.1 d'aquest codi, la Universitat de València rebutja qualsevol mena d'assetjament o atemptat discriminatori. A més, té l'obligació de prevenir i erradicar, si s'escau, les conductes d'assetjament. L'actuació de la Universitat en aquest sentit es basa en tres pilars: la prevenció, la detecció i, si escau, la sanció, sent l'acció sancionadora l'últim recurs.  
  
2. Igualment, la Universitat de València ha de vetlar per eliminar les manifestacions de subordiscriminació per raons de gènere, edat o per qualsevol altra circumstància, així com el racisme i la discriminació racial. A aquests efectes, hom entén per racisme i discriminació racial directa i indirecta tota distinció, exclusió, restricció o preferència basada en motius de raça, color, llinatge o origen nacional o ètnic que tinga per objecte o per resultat anul·lar o menyscabar el reconeixement, gaudi o exercici, en condicions d'igualtat, dels drets humans i llibertats fonamentals en les esferes política, econòmica, social, cultural o en qualsevol altra esfera de la vida pública.  
3. Així mateix, la Universitat de València ha de vetlar per evitar qualsevol discriminació contra les persones per raó de la seua orientació sexual, i garantir el principi d'igualtat de tracte en l'esport.  
  
Article 16. Assetjament sexual i assetjament per raó de sexe  
1. Als efectes del present Codi i d'acord amb el que estableix la Llei orgànica 3/2007, de 22 de març, per a la igualtat efectiva de dones i homes, s'entén per:  
a) Assetjament sexual: qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan es cree un entorn intimidatori, hostil, degradant, humiliant o ofensiu  
b) Assetjament per raó de sexe: qualsevol comportament verbal o físic realitzat en funció del sexe d'una persona, amb el propòsit d'atemptar contra la seua dignitat i de crear un entorn intimidatori, hostil, degradant, humiliant o ofensiu.  
2. Es considera que l'assetjament sexual i l'assetjament per raó de sexe constitueixen un acte de discriminació.  
3. El condicionament d'un dret o d'una expectativa de dret a l'acceptació d'una situació que constitutiva d'assetjament sexual o d'assetjament per raó de sexe també té la naturalesa d'acte de discriminació per raó de sexe, independentment que puga ser constitutiu d'il·lícit penal.  
  
4. Constitueix discriminació directa per raó de sexe qualsevol tracte desfavorable a les dones relacionat amb l'embaràs, la maternitat o la lactància i qualsevol altra actitud masclista que genere un clima d'assetjament ambiental que, sense arribar a ser constitutiu d'infracció penal, siga considerat com a assetjament.  
  
Article 17. Assetjament discriminatori  
1. S'entén per assetjament discriminatori qualsevol comportament dirigit a una persona per raó d'origen racial o ètnic, religió, discapacitat, identitat o expressió de gènere, desenvolupament sexual o orientació sexual, que tinga com a objectiu o conseqüència atemptar contra la dignitat o la integritat de la persona i/o crear un entorn intimidatori, hostil, degradant, humiliant o ofensiu.  
2. L'assetjament i la discriminació per raó de discapacitat es refereix a les situacions que impliquen l'expressió de prejudicis capacitistes, la consideració de les persones amb discapacitat com a inferiors; les mostres de paternalisme i altres comportaments basats en estereotips i prejudicis cap a les persones amb discapacitat, les seues experiències o necessitats.  
3. Es considerarà que existeix discriminació directa per raons capacitistes quan es tracte una persona amb discapacitat de manera menys favorable que una altra en una situació anàloga per motiu de o per raó de la seua discapacitat. Existeix discriminació indirecta quan una disposició legal o reglamentària, una clàusula convencional o contractual, un pacte individual, una decisió unilateral o un criteri o pràctica, o bé un entorn, producte o servei, aparentment neutres, puguen ocasionar un desavantatge particular a una persona respecte d'altres per motiu de o per raó de discapacitat, sempre que objectivament no responguen a una finalitat legítima i que els mitjans per aconseguir aquesta finalitat no siguen adequats i necessaris.  
4. Als efectes d'aquest Codi, s'entenen com a no adequades les pràctiques de discriminació per associació, que existeixen quan una persona o grup en què s'integra és objecte de tractament discriminatori per la seua relació amb una altra per motiu o per raó de qualsevol classe de discriminació de les exposades.  
5. També tenen la consideració d'assetjament discriminatori les represàlies que es pogueren adoptar pel fet d'haver participat en els procediments que s'inicien o es tramiten per incompliment de la prohibició d'assetjament o discriminació.  
  
Article 18. Mesures de prevenció i resposta enfront de la violència, l'assetjament i la discriminació  
1. La Universitat de València ha d'impulsar actuacions de prevenció, informació, formació, detecció i sensibilització enfront de qualsevol tipus de violència, assetjament o discriminació amb la finalitat d'erradicar aquest tipus de conductes de l'entorn universitari, i fomentar el reconeixement i el respecte a la diversitat i l'equitat en l'àmbit universitari.  
  
2. Amb aquest fi, la Universitat de València planteja les mesures següents:  
a) Desenvolupament d'un pla de comunicació, amb l'objecte que les normes sobre assetjament i discriminació siguen conegudes per tot el personal inclòs en l'àmbit d'aplicació d'aquestes.  
b) Els canals que es poden arbitrar, entre d'altres, per a la difusió d'aquest pla són:  
- Pàgina web de la Universitat de València, amb enllaç en totes les pàgines dels centres, departaments i serveis.  
- Intranet, llistes de correu electrònic, pregons i xarxes socials de la Universitat de València.  
- Butlletí de notícies de la Universitat de València.  
- Informació d'acollida dels empleats i empleades públics.  
- Guies o informació associada a la matrícula per a l'estudiantat.  
- Jornades de benvinguda de l'estudiantat.  
- Línia d'assessorament, informació i consulta.  
- Elaboració de materials divulgatius sobre accions preventives, codis de conducta, drets, deures i responsabilitats.  
- Realització de campanyes informatives i de sensibilització periòdiques, com ara jornades o campanyes anuals.  
- Informació sobre el canal de denúncia.  
- Desenvolupament de programes formatius per a l'estudiantat, personal d'administració i serveis, personal docent i investigador i personal investigador en formació.  
- Informació per a les empreses externes que treballen a la Universitat.  
3. La Universitat de València ha d'instar a totes les empreses que treballen a les seues instal·lacions i es relacionen amb la comunitat universitària que les seues treballadores i treballadors reben informació i formació en matèria d'assetjament, la qual cosa pot ser requerida com a condició especial d'execució. Aquesta condició l'ha de realitzar l'òrgan de contractació en els plecs que regulen el procediment administratiu que es tramite per a l'adjudicació d'un contracte de serveis. Es poden establir previsions similars per a les entitats, institucions i empreses de formació i pràctiques vinculades a la Universitat de València.  
  
Article 19. Protecció enfront de la violència, l'assetjament i la discriminació  
1. La Universitat de València ha de garantir l'atenció, protecció i orientació de la persona denunciant o afectada, i es compromet a donar una resposta integral a qualsevol denúncia d'assetjament o discriminació.  
2. En tot cas, la Universitat de València ha de vetlar pel respecte al principi de presumpció d'innocència, sense que això impossibilite l'adopció de mesures de protecció a favor de la persona denunciant o afectada, aplicant els principis de proporcionalitat i menor onerositat. Les mesures de protecció són instruments destinats a preservar la indemnitat de la persona denunciant o afectada i, en cap cas, constitueixen una sanció ni per a aquesta ni per a la part denunciada.  
3. L'òrgan responsable de l'adopció de les mesures de suport integral a la persona denunciant o afectada, proporcionades i adequades, és la rectora o el rector o persona en qui delegue.  
4. Per a la coordinació i execució de les mesures de protecció, l'òrgan responsable ha de comptar amb el suport directe del servei o unitat de gestió corresponent en cada cas, així com amb els centres, departaments o instituts.  
5. Així mateix, quan siga necessari, l'òrgan responsable ha de comptar amb la col·laboració del departament de seguretat de la Universitat per a l'adopció de totes les mesures de protecció que siguen necessàries. A aquests efectes, el departament de seguretat ha de coordinar-se amb el servei o unitat que done suport a cada cas concret que es produïsca.  
  
Article 20. Mesures de protecció i suport  
1. Les mesures de protecció i suport s'han d'adoptar tenint en compte, de manera ponderada i proporcional, la situació de les persones denunciants o afectades, la consideració dels possibles riscos, les circumstàncies del cas i aprofitant al màxim les possibilitats organitzatives de la Universitat de València.  
2. La persona afectada, si ho desitja, ha de ser assessorada jurídicament i psicològicament o acompanyada durant el procediment i, si escau, posteriorment, mitjançant el seguiment oportú.  
3. En qualsevol cas, es poden adoptar les mesures següents:  
a) La mobilitat en el lloc de treball o de grup d'estudis de la part denunciada o de la part denunciant o perjudicada, a fi de minimitzar l'impacte en la vida professional o acadèmica de les persones denunciants o perjudicades.  
b) Mesures que garantisquen la protecció integral de la salut de la persona afectada fins al seu restabliment complet, especialment pel que fa al possible dany psicològic, així com la seua seguretat personal en cas de valorar-se algun risc en aquest sentit.  
c) Qualsevol altra mesura o mesures que, a la vista de l'avaluació concreta i ponderada de les circumstàncies, i seguint el criteri del menor lesivitat possible, es consideren necessàries per garantir la protecció i el suport a la persona denunciant o afectada i la reducció del risc.  
4. La Universitat de València ha de procurar, tant com siga possible, oferir un servei d'assistència i suport enfront de la violència, l'assetjament i la discriminació.  
  
  
CAPÍTOL TERCER  
Drets acadèmics  
  
Article 21. Dret a la llibertat acadèmica i reconeixement del treball realitzat  
1. L'activitat de la Universitat, així com la seua autonomia, es fonamenten en el principi de llibertat acadèmica, que es manifesta en les llibertats de càtedra, de recerca i d'estudi.  
2. La Universitat de València es compromet a reconèixer, respecte de les activitats pròpies de la institució, el treball realitzat per les persones que hi hagen participat.  
  
Article 22. Dret a l'estudi  
1. L'estudi és un dret i un deure de l'estudiantat universitari, que pot triar lliurement els estudis que vol cursar, d'acord amb els procediments establerts a aquest efecte. La Universitat verificarà els seus coneixements, el desenvolupament de la seua formació intel·lectual i el seu rendiment. Per a això, els estudiants de la Universitat de València tenen dret a una formació acadèmica de qualitat, que fomente l'adquisició dels coneixements i les competències acadèmiques i professionals programades en cada cicle d'ensenyament.  
2. En tot cas, no es pot simultaniejar la matrícula en diverses titulacions llevat que siga possible el compliment de totes les obligacions discents de l'estudiantat i mai en més de dues titulacions, excepte en els programes de doble titulació que, a aquests efectes, s'entendran com una única titulació.  
3. La Universitat de València ha d'indicar les normes que regulen la permanència en els estudis universitaris d'aquelles i aquells estudiants que no superen les proves corresponents en els terminis que es determinen, d'acord amb les característiques dels estudis respectius.  
  
4. Els estudiants tenen dret a rebre un ensenyament adequat, a disposar dels mitjans necessaris per a la seua formació acadèmica, a decidir el seu propi currículum dins de l'oferta existent amb l'assessorament necessari i a participar en l'elaboració dels plans d'estudis, mitjançant els canals habilitats a aquest efecte.  
5. Així mateix, es reconeix el dret de l'estudiantat a les tutories i a l'assessorament, a l'orientació psicopedagògica en els termes previstos per la normativa universitària i a l'orientació i informació sobre les activitats que l'afecten, en especial, a un servei d'orientació que facilite l'itinerari formatiu i la inserció social i laboral.  
  
6. Es reconeix a les persones de la comunitat universitària l'accés prioritari a cursos d'actualització d'estudis i formació, així com l'accés a formació per al desenvolupament de les competències digitals i als recursos i infraestructures digitals.  
7. Totes les persones pertanyents a la comunitat universitària tenen dret a accedir i participar en els programes de mobilitat respectius, nacionals i internacionals, previstos per al personal de la Universitat i l'estudiantat. La Universitat de València ha d'assessorar en condicions que garantisquen la igualtat d'oportunitats, atenent especialment les desigualtats per raó socioeconòmica i per discapacitat.  
  
  
Article 23. Dret al descans en l'horari lectiu  
1. L'estudiantat té dret a una programació de l'activitat lectiva que permeta un repartiment adequat de les hores disponibles per establir moments de descans suficients. La planificació horària per part dels centres s'ha de fer de manera que es puga garantir aquest dret.  
  
2. La programació docent s'ha de fer a partir de criteris de qualitat que garantisquen al professorat la possibilitat d'impartir docència amb els períodes de descans necessaris.  
  
Article 24. Dret a rebre l'ensenyament programat  
1. L'estudiantat té dret a saber en tot moment qui són els responsables de les diferents obligacions docents, a conèixer les guies docents de les assignatures en què té previst matricular-se i a ser informat amb l'antelació deguda de les modalitats, presencial, virtual o híbrida de la docència i l'avaluació.  
2. La Universitat de València ha d'establir els procediments corresponents per comprovar el compliment d'aquestes obligacions i dels sistemes de preavís de la suspensió excepcional de les classes, del compliment de la normativa en la matèria i de la programació de les recuperacions quan aquestes siguen degudes, segons la normativa vigent. Així mateix, la Universitat ha de disposar d'un sistema per fer efectiva la notificació de queixes i reclamacions en aquesta matèria, que garantisca la confidencialitat de la identitat de l'estudiant en els casos en què siga possible, atenent a criteris de proporcionalitat.  
3. El calendari i l'horari de les classes han de respectar la programació i l'ordenació feta pels centres. Només excepcionalment es poden suspendre les classes per motius justificats segons la normativa prevista en aquests casos i assegurant la recuperació de les hores lectives corresponents. Tant la suspensió com la recuperació de les classes en qüestió s'han de comunicar degudament a l'estudiantat amb una antelació suficient.  
4. La Universitat de València ha de vetlar pel respecte de les normes en matèria de períodes i horaris d'avaluació fixades en benefici de la comunitat universitària.  
5. Els responsables de la impartició de la docència han de respectar, en tot cas, les obligacions d'abstenció que es puguen derivar de l'existència de vincles familiars, d'amistat o de qualsevol altra mena que puguen comprometre la seua objectivitat.  
  
Article 25. Dret a rebre un ensenyament actual i de qualitat  
1. Es garanteix el dret a rebre un ensenyament de qualitat, actualitzat en els seus continguts i mètodes docents, accessibles i adequats per als estudis escollits, d'acord amb criteris objectius i científics. L'ús de les tecnologies de la comunicació i de la informació per part de l'estudiantat es durà a terme en el marc de la programació docent establerta pel professorat i segons els continguts de l'assignatura, amb respecte als drets del professorat i de la propietat intel·lectual.  
  
2. Les classes, així com qualsevol altra activitat acadèmica o formativa, no poden ser enregistrades sense l'autorització corresponent, d'acord amb el que estableix la legislació vigent en matèria de propietat intel·lectual. En cas de gravació autoritzada, cal fer-la d'acord amb les directrius pròpies de la institució.  
  
Article 26. Dret a un ensenyament participatiu i de qualitat i a l'avaluació de la docència  
1. Es reconeix a totes les persones de la comunitat universitària el dret a participar activament i críticament en les tasques docents i de recerca, i en la seua programació i ordenació, mitjançant els procediments i òrgans adequats.  
2. És responsabilitat del professorat vetlar pel compliment dels sistemes de qualitat i avaluació de la docència i fomentar la participació de l'estudiantat en aquestes tasques.  
3. L'estudiantat té dret a participar en el control de la qualitat de l'ensenyament i de la tasca docent del professorat mitjançant enquestes i altres mesures establertes, així com a la participació en les comissions i comitès de qualitat corresponents.  
4. L'estudiantat té dret a plantejar propostes de millora, mitjançant els procediments establerts. Aquestes propostes han de ser rebudes i analitzades per les persones responsables de la docència. En tot cas, tant la presa en consideració com el rebuig de les propostes han de ser motivats.  
5. El professorat ha d'integrar les propostes de millora que es deriven d'aquests processos amb el fi d'aconseguir una dedicació òptima a la docència.  
  
Article 27. Dret a la tria de professora o professor  
1. La Universitat de València ha de procurar, segons els recursos docents disponibles i en funció dels criteris d'ordenació acadèmica, que l'alumnat trie la persona que tutoritzarà el seu Treball de Fi de Grau o de Fi de Màster, o que dirigirà la seua tesi doctoral.  
2. L'estudiantat de doctorat té dret al canvi de tutora o tutor en el programa de doctorat o de directora o director de tesi doctoral, d'acord amb la normativa vigent.  
3. Així mateix, l'estudiantat de grau i de màster pot triar, segons la planificació de la matrícula, les assignatures o agrupacions docents ofertes sense cap restricció diferent de les organitzatives i de disponibilitat de places en els grups.  
  
Article 28. Dret a l'elecció de llengua en la docència  
1. El professorat amb competència lingüística podrà triar, segons els criteris d'assignació de docència, els grups amb perfil lingüístic tant en les llengües oficials de la Universitat de València com en les altres llengües en què s'impartisca la docència. Aquesta elecció de docència determina l'obligació per part del professorat de respectar el perfil lingüístic del grup elegit.  
2. L'estudiantat, dins de l'oferta docent de cada centre, sempre que la disponibilitat de places ho permeta atenent a l'ordre de matrícula establert, té dret a triar en quina llengua vol cursar els seus estudis.  
  
3. La persona estudiant té, en tot cas, dret a respondre o completar qualsevol prova o examen en qualsevol de les dues llengües oficials de la Universitat de València, en els grups de docència en què la llengua no siga un element propi de l'avaluació. En els grups en què la docència tinga un contingut lingüístic, l'avaluació s'ha de fer obligatòriament en la llengua en qüestió, d'acord amb el que preveuen les normes en matèria d'avaluació de la Universitat de València.  
  
  
Article 29. Dret d'accés a ajudes i beques  
1. Per garantir la igualtat d'oportunitats en l'accés a la Universitat i en la continuïtat en els ensenyaments universitaris de l'estudiantat, amb independència de la capacitat econòmica de les persones o les famílies i del seu lloc de residència, es reconeix el dret subjectiu de l'estudiantat universitari a accedir a beques i ajudes a l'estudi, sempre que complisca els requisits establerts en les normes reguladores d'aquestes i de conformitat amb els principis fonamentals d'igualtat i no discriminació.  
  
2. La concessió de les beques i les ajudes per a l'estudi ha de respondre, fonamentalment i prioritàriament, a criteris socioeconòmics, sens perjudici dels acadèmics i altres que, de conformitat amb els principis d'igualtat i inclusió, puguen establir, si escau, les bases reguladores atenent la discapacitat i les necessitats de suport, l'origen nacional i ètnic, les circumstàncies socials, les càrregues familiars, les situacions de violència de gènere i altres formes de violència contra les dones, així com altres característiques específiques de l'estudiantat.  
3. A més de les beques, ajuts i exempcions que puguen ser regulades i atorgades per la normativa bàsica estatal o per les normes autonòmiques, l'estudiantat té dret a beneficiar-se de les beques i ajuts que la Universitat de València establisca a favor dels estudiants i estudiantes i a participar en els òrgans que les hagen d'atorgar, respectant sempre el principi d'igualtat d'oportunitats.  
4. L'estudiantat amb discapacitat i les víctimes de violència de gènere i altres formes de violència contra les dones tindran dret a una bonificació pels serveis acadèmics universitaris liquidats en matrícula, en els termes establerts en la normativa específica.  
  
Article 30. Dret a una formació integrada amb la societat  
Es reconeix el dret a participar en activitats concertades amb empreses, organismes i institucions públiques o privades, en els termes establerts en els convenis corresponents i en els Estatuts de la Universitat de València, com ara les pràctiques acadèmiques externes en empreses i institucions.  
  
Article 31. Dret a atenció personalitzada  
1. La Universitat de València ha de garantir el dret a una atenció personalitzada de l'estudiantat que necessite conciliar la vida familiar amb els estudis durant el temps previst en la normativa estatal aplicable en els casos de naixement, adopció i guarda amb fins d'adopció o acolliment, de manera que se li facilite la realització de les activitats i pràctiques necessàries per poder conciliar aquestes situacions amb la continuació dels seus estudis, sempre que siga factible. Aquestes mesures no inclouen les proves d'avaluació realitzades en els períodes d'examen establerts, ni les pràctiques externes que es regulen per l'acord corresponent.  
2. En casos puntuals de força major justificada, l'estudiantat té dret a sol·licitar una data d'examen alternativa, sempre que es fixe dins del període d'exàmens establert.  
  
Article 32. Drets d'avaluació  
1. L'estudiantat té dret a l'avaluació del seu aprenentatge, d'acord amb criteris públics i objectius, com a resultat de l'aplicació dels diferents sistemes d'avaluació reflectits en el pla d'estudis i en la guia docent de l'assignatura.  
2. Amb anterioritat a la formalització de la matrícula, l'estudiantat té dret a conèixer els continguts de cada assignatura i els procediments i criteris d'avaluació, que s'han d'ajustar als que reculla el pla d'estudis i que estiguen continguts en la guia docent de l'assignatura.  
3. Els drets i garanties relatius a l'avaluació inclouen la programació i convocatòria de les proves d'avaluació, els procediments i criteris d'avaluació i de qualificació dels resultats, la publicitat de les qualificacions i els procediments de revisió i impugnació d'aquestes, així com l'emplenament i modificació d'actes, desenvolupats en el reglament específic d'avaluació de la Universitat de València.  
  
4. A fi d'assegurar la imparcialitat i la legalitat del procediment de qualificació, el professorat s'ha d'abstenir d'avaluar qualsevol persona inclosa en els supòsits d'abstenció previstos en la normativa, per evitar conflictes d'interessos.  
5. L'estudiantat té el deure de participar en el procés d'avaluació respectant els principis d'igualtat i autenticitat, així com el de realitzar les proves i treballs que consten en la programació de les diferents assignatures i d'abstenir-se d'utilitzar o cooperar en procediments fraudulents en les proves d'avaluació i en els treballs que faça.  
  
6. La persona estudiant matriculada en les titulacions oficials de grau i màster té dret a ser avaluada en dos períodes en cada curs acadèmic, per cada assignatura matriculada.  
7. La programació de les proves d'avaluació final de les dues convocatòries ha de respectar els períodes establerts en el calendari acadèmic oficial.  
8. Els exàmens orals s'han de realitzar mitjançant un procediment que garantisca l'objectivitat de l'avaluació i permeta a l'estudiantat conèixer els criteris pels quals s'ha obtingut la seua qualificació. Aquests exàmens han de ser enregistrats i la guia docent ha de reflectir-ne el caràcter oral.  
9. L'estudiantat està obligat a complir durant la prova les normes i procediments que garantisquen l'autenticitat de l'exercici i la seua privacitat. Les conductes o actes que contravinguen aquestes normes poden implicar la seua expulsió del lloc on es realitza la prova. En qualsevol cas, si hi ha indicis d'una actuació fraudulenta en una prova, o en una part d'aquesta, es pot qualificar amb un zero la prova d'avaluació. Així mateix, d'acord amb el que disposen la legislació bàsica vigent, aquestes normes de convivència i la regulació específica prevista en el reglament d'avaluació de la docència, aquestes accions poden comportar l'obertura del corresponent procediment disciplinari.  
  
10. El professorat responsable de l'assignatura ha d'informar al llarg del curs dels resultats de les proves que contribuïsquen a la qualificació global de la persona estudiant, de manera que se li facilite l'estimació del seu progrés. Una vegada publicada la nota final en els terminis establerts en el reglament d'avaluació, es complirà també amb la publicitat i garantia dels mecanismes de revisió i recurs de les qualificacions.  
Article 33. Dret a la propietat intel·lectual  
1. La Universitat de València ha de garantir el dret a la propietat intel·lectual i als drets d'autoria a tota la comunitat universitària pels seus treballs o tasques, segons la creació corresponent en cada cas, en atenció al que estableix la legislació vigent en matèria de propietat intel·lectual, tenint en compte que, en el cas del professorat de la Universitat amb vinculació laboral o funcionarial, els drets patrimonials derivats de l'esmentada propietat intel·lectual pertanyen a la Universitat.  
   
2. Ningú no pot utilitzar, sense el consentiment de l'autor o autora, els seus treballs, estudis, assajos i altres realitzacions, d'acord amb el que estableix la legislació vigent en matèria de propietat intel·lectual i patents. Quan s'empren o citen treballs d'altri dins d'estudis acadèmics i científics, s'ha de fer sempre identificant-ne l'autoria i, si escau, a qui correspon la participació concreta en els resultats obtinguts i publicats que es puguen derivar de la utilització d'aquests materials, referències o estudis previs.  
  
3. Es consideren autors o autores de les aportacions científiques o d'innovació, i la seua condició ha de quedar acreditada, les persones que hagen contribuït de manera significativa o essencial a elaborar-les.  
4. En els treballs col·lectius, en cas que no siguen resultat d'una coautoria global, es recomana indicar, quan siga possible i de manera sintètica, quines persones han estat responsables primàriament de cada part del resultat final presentat.  
5. No es considera autoria la tasca de tutorització de treballs de fi de grau, treballs de fi de màster i tesis doctorals. Per tant, tots els drets de propietat intel·lectual reconeguts per la legislació vigent són de l'autor efectiu d'aquests treballs. En el cas que, per a la realització del treball, s'utilitzen aportacions acadèmiques o materials de recerca aportats per la persona directora o tutora, aquest fet s'ha de fer constar expressament en cada cas. Aquesta tasca de direcció o tutorització ha de ser, en tot cas, degudament indicada en els treballs.  
  
6. No es considera autoria l'ajuda en tasques de revisió lingüística dels textos o el subministrament de materials o referències bibliogràfiques. Aquestes aportacions han de ser degudament referenciades per l'autora o autor.  
7. En el cas que un text científic o acadèmic s'haja redactat en una llengua diferent de la utilitzada en la publicació, es farà constar aquesta circumstància.  
8. El personal docent i investigador, així com el personal investigador en formació i la resta del personal investigador, farà pública una versió digital amb els continguts finals que hagen estat acceptats per a la seua publicació en revistes i altres publicacions científiques, dins dels terminis previstos en la normativa. La versió digital de les publicacions acadèmiques es dipositarà en els repositoris institucionals, sens perjudici d'altres repositoris de caràcter temàtic o generalista.  
  
Article 34. Transparència i conflictes d'interès  
1. En qualsevol activitat de recerca, transferència del coneixement i innovació, els autors han d'estar degudament identificats i s'ha d'indicar la seua vinculació amb la Universitat de València, així com les entitats públiques o privades que hagen finançat l'activitat, si escau.  
2. En el cas que la realització de l'activitat, com a conseqüència de la situació personal d'algun o alguna de les investigadores o investigadors, o del finançament rebut, puga suposar un conflicte d'interès que comporte el risc d'afectar la imparcialitat i l'objectivitat de la recerca, s'ha d'indicar expressament aquesta circumstància.  
3. Les persones responsables de les accions en matèria de recerca i innovació han de respectar en tot moment les normes sobre incompatibilitats i les seues obligacions d'abstenció, i informar de manera immediata els òrgans competents de la Universitat de València de qualsevol conflicte que es puga produir en aquest àmbit.  
  
Article 35. Originalitat de la producció científica, plagi i frau acadèmic  
1. El plagi i el frau acadèmic són males pràctiques que poden comportar l'aplicació de les sancions previstes en la normativa aplicable i que, en tot cas, han de ser combatudes per la Universitat de València. S'entén per frau acadèmic qualsevol comportament premeditat dirigit a falsejar els resultats d'un examen o treball, propi o d'altres persones, realitzat com a requisit per superar una assignatura o acreditar el rendiment acadèmic. Es considera plagi la còpia substancial, en tot o en part, d'obres d'altres persones, donant-les com a pròpies.  
2. També serà considerat frau acadèmic qualsevol acte enganyós que implique la manipulació, falsificació o còpia de resultats o productes acadèmics o científics, amb el fi d'obtenir-ne beneficis indeguts o enganyar altres persones sobre els assoliments acadèmics o científics d'algú. Igualment, s'entén com a frau la utilització d'eines tecnològiques amb intenció d'enganyar per obtenir beneficis o assoliments acadèmics.  
3. En el cas que es detecte un plagi o una altra pràctica fraudulenta mitjançant els procediments que puguen ser procedents, la Universitat de València haurà de revisar tots els actes jurídics que se n'hagen derivat en benefici de la persona responsable, com ara l'obtenció de títols acadèmics, retribucions addicionals o altres avantatges de qualsevol mena.  
4. La inclusió de dades falses o inexistents en els currículums acadèmics ha de comportar la revisió de qualsevol actuació feta en benefici de la persona responsable de la inclusió d'aquestes dades, més enllà de les responsabilitats que es puguen generar i que la Universitat de València ha d'instar a exigir.  
5. En la producció científica no original que siga una reiteració, una reedició, una ampliació o una reelaboració de treballs anteriors, cal deixar constància d'aquest fet.  
  
Article 36. Dret a la desconnexió digital  
1. Les persones empleades de la Universitat de València tenen dret a la desconnexió digital per tal de garantir, fora del temps de treball legal o convencionalment establert, el respecte al seu temps de descans, permisos i vacances, així com a la seua intimitat personal i familiar.  
  
2. Les activitats acadèmiques s'han de programar de tal manera que l'estudiantat també puga disposar d'aquest dret a la desconnexió digital.  
  
  
Article 37. Dret a la devolució de les taxes  
L'estudiantat té dret a l'anul·lació total o parcial de matrícula i a la consegüent devolució de les taxes, en els termes i terminis establerts en el reglament corresponent, quan la prestació del servei, per situació greu sobrevinguda o falta de docència reiterada, no haja sigut suficient, sense que en aquests casos la part de docència efectivament rebuda hi puga ser objecte d'avaluació.  
  
Article 38. Matrícula gratuïta  
Tenen dret a l'exempció de les taxes de matrícula dels estudis oficials a la Universitat de València les persones que tinguen reconegut aquest dret en la normativa vigent, per raons d'especial vulnerabilitat personal, familiar o social especial o per altres raons. Aquesta exempció no inclou el pagament de l'assegurança escolar, el càrrec de la qual s'aplicarà igual que a tot l'estudiantat en general.  
  
  
CAPÍTOL QUART  
Drets de participació  
  
Article 39. Identificació i pertinença de les persones de la comunitat universitària  
1. L'activitat de gestió, docència, recerca, innovació o difusió de la cultura i de la ciència que el personal de la Universitat de València desenvolupa com a integrant de la comunitat universitària ha de ser identificada com a tal, amb expressió de la posició que ocupa a la Universitat.  
2. Les activitats privades de les persones de la comunitat universitària són responsabilitat dels seus autors, que han de vetlar perquè l'expressió d'opinions o valoracions estrictament personals en xarxes socials o mitjans de comunicació estiga clarament desvinculada de la institució. Es considera que la indicació de la condició de membre de la comunitat universitària com a element identificatiu informatiu no implica, en cap cas, la vinculació de la institució amb les opinions expressades.  
3. En la seua presència a internet, en l'àmbit de l'esfera privada, les persones que integren la comunitat universitària no poden incorporar elements o símbols propis de la identitat de la institució que puguen comportar confusió amb la presència de la Universitat de València en internet.  
  
Article 40. Dret d'associació  
Totes les persones de la comunitat universitària tenen dret a la constitució i a la integració en associacions, sindicats i altres organitzacions i a la realització de les activitats corresponents.  
  
Article 41. Drets de participació i representació  
1. La Universitat de València garanteix a tota la comunitat universitària una participació activa, lliure i significativa en el disseny, implementació i avaluació de la política de gestió universitària, en els termes previstos en els seus Estatuts, en els termes establerts en la Constitució, en la resta de l'ordenament jurídic i en aquestes normes de convivència.  
  
2. La Universitat de València ha de promoure i facilitar la participació de l'estudiantat en activitats de representació i associacionisme estudiantil, així com la seua implicació activa en la vida i l'activitat universitàries.  
3. La Universitat de València, específicament, garanteix l'exercici d'aquests drets al seu estudiantat, amb els mecanismes de representació i participació establerts en els seus Estatuts i, en tot cas, en:  
  
a) la creació del coneixement i la seua concreció en els plans d'estudis  
b) l'avaluació dels títols universitaris i de la docència  
c) la gestió dels serveis vinculats a la vida universitària  
d) la promoció activa de la innovació docent  
e) la vinculació amb la societat i l'entorn local i internacional  
f) la convivència universitària i la mediació i resolució alternativa de conflictes  
4. La comunitat universitària té dret a una representació activa, significativa i participativa en els òrgans de govern i de representació de la Universitat de València, així com en els processos per a la seua elecció. A més, i en particular, els estudiants i les estudiantes també tindran dret a la seua representació mitjançant el Consell d'Estudiants o òrgan assimilat de la Universitat de València i la resta de mecanismes específics previstos en els Estatuts.  
5. L'estudiantat, en els termes que preveu la normativa, té dret al reconeixement acadèmic per la seua participació en activitats universitàries de mentoria, aprenentatge, de consciència ciutadana, culturals, esportives, de representació estudiantil, solidàries, de cooperació i de creació de noves iniciatives socials i empresarials.  
  
Article 42. Drets de les i els representants de l'estudiantat  
1. La Universitat de València garanteix a l'estudiantat i als seus representants un accés real a la informació i els mecanismes adequats per a l'exercici efectiu dels drets de participació i representació, inclosos els instruments destinats al seguiment i avaluació.  
2. Els representants dels estudiants poden obtenir ajornaments i canvis en relació amb les seues obligacions acadèmiques, quan aquestes coincidisquen en el temps amb les derivades de l'exercici de la seua tasca com a càrrecs electes o per designació, amb acreditació prèvia per garantir la possibilitat de compatibilitzar la vida acadèmica i l'exercici de la representació. També se'ls poden reconèixer crèdits per la seua implicació en les polítiques, les activitats i la gestió universitàries, incloses les activitats d'associacionisme estudiantil, culturals, solidàries, de cooperació i de col·laboració amb l'entorn.  
3. Es garanteix el dret a la formació dels representants de l'estudiantat, mitjançant les accions que la Universitat de València puga posar en marxa.  
4. S'ha de garantir la comunicació eficaç entre representants i representats, mitjançant sistemes com la cartelleria i l'ús de mitjans digitals. També s'ha de potenciar durant períodes de transcendència especial, com els electorals, regulant l'accés a llistes oficials de correu i la possibilitat de cessió d'espais digitals de la Universitat de València.  
  
Article 43. Dret a ajudes per a activitats, representació i associacions de l'estudiantat  
Es reconeix el dret a rebre assignacions pressupostàries i mitjans materials necessaris per a l'exercici dels drets de participació de l'estudiantat en els òrgans de govern, de representació i de gestió, i per a la promoció i realització d'activitats culturals, esportives i recreatives.  
  
  
Article 44. Dret a la vaga i a l'aturada acadèmica  
1. Les persones treballadores de la Universitat de València tenen reconegut el dret de vaga en els termes previstos en la legislació vigent.  
  
2. L'estudiantat té dret a la suspensió de la participació en activitats acadèmiques —aturada acadèmica— decidida col·lectivament per l'òrgan de representació de l'estudiantat, seguint el procediment establert. De l'exercici d'aquest dret, no se'n poden deduir conseqüències negatives per a les persones que secunden la convocatòria. Aquesta aturada acadèmica pot ser total o parcial i ha de respectar en tot cas el dret a l'educació de la resta de l'estudiantat.  
  
  
CAPÍTOL CINQUÈ  
Normes sobre governança  
  
Article 45. Confidencialitat  
La comunitat universitària, especialment les persones que ocupen càrrecs de gestió o realitzen tasques implicades en la seua resolució, ha de guardar escrupolosament el deure de confidencialitat respecte d'aquells assumptes que ho requerisquen, fins i tot quan s'haja finalitzat l'exercici de les funcions per les quals se'n va tenir coneixement, en compliment de les especificacions de la normativa vigent en la matèria, incloses les normes de seguretat informàtica.  
  
Article 46. Relacions amb la comunitat universitària  
1. S'ha de promoure un clima de relacions laborals i institucionals satisfactori respectuós amb la llibertat d'expressió individual, la igualtat, la salut, la innovació i la millora contínua, així com la vocació de servei públic com a element inspirador de les relacions entre la comunitat universitària i amb la ciutadania.  
2. Totes les persones que, com a membres de la comunitat universitària, estiguen implicades en tasques de gestió i direcció, hauran de guiar la seua actuació pels valors democràtics i socials; la igualtat efectiva d'homes i dones; la no discriminació per raó de sexe, discapacitat o orientació sexual, en els termes definits en aquest codi; el compromís amb la llengua pròpia; la llibertat acadèmica expressada en les llibertats de càtedra, recerca i estudi; la sostenibilitat mediambiental; el progrés de la ciència i el coneixement; l'extensió i la difusió de la cultura i la promoció de l'esport i els hàbits de vida saludables, així com el conjunt de valors continguts en els Estatuts de la Universitat de València.  
  
  
Article 47. Integritat, imparcialitat, incompatibilitat, transparència i rendició de comptes  
1. L'exercici de les funcions de gestió, representació i direcció en el si de la Universitat s'ha de desenvolupar amb integritat en la dedicació corresponent a les seues activitats i en el compliment estricte del règim d'incompatibilitats aplicable d'acord amb les normes vigents.  
  
2. Per tal de garantir la imparcialitat, s'ha de presentar una declaració responsable d'absència de conflicte d'interessos per l'activitat en altres organitzacions i institucions a l'òrgan superior immediat que les va nomenar, així com pel que fa a la participació en tasques que puguen suposar un risc de conflicte d'interessos, en els casos previstos en la normativa vigent, tant externa com de la pròpia Universitat.  
3. De la seua actuació, no se'n pot derivar cap avantatge o benefici, especialment privilegis informatius, reguladors o d'altra índole associats al seu mandat i s'estableix la necessitat d'abstenir-se, d'acord amb el que estableix la normativa vigent, en totes les situacions en què estiga legalment previst i davant de qualsevol altra circumstància que puga comprometre la seua imparcialitat.  
4. En l'exercici de les seues funcions, les persones amb responsabilitats de gestió i direcció a la Universitat de València han de desenvolupar la seua activitat d'acord amb els principis de transparència i rendició de comptes, que es materialitzen en:  
a) publicació en el portal de transparència de la Universitat de València de la informació de contacte institucional (adreça postal i telèfon de treball, així com l'adreça electrònica institucional i, si escau, la pàgina web institucional), la denominació de les funcions de representació, govern o gestió i les competències que exerceixen en aquest àmbit, així com la durada del seu mandat, si escau. Igualment, es publicarà el seu perfil formatiu i trajectòria professional  
b) en el cas dels membres del Consell de Direcció de la Universitat i dels equips de direcció dels centres i instituts, s'ha de publicar en la pàgina web institucional corresponent, en la mesura del possible, l'agenda d'actes públics institucionals en què participen exercint la representació de la Universitat de València.  
  
Article 48. Presència pública a internet i mitjans de comunicació  
1. Les persones que exerceixen funcions directives o de representació de la Universitat de València, en el cas de mantenir una presència pública a internet en l'exercici de les seues funcions, estan obligades a publicar les seues dades de contacte en les pàgines oficials mitjançant les quals desenvolupen la seua activitat a internet. Així mateix, i en el cas que els comptes mitjançant els quals desenvolupen la seua activitat siguen gestionats, totalment o parcialment, per terceres persones, aquesta circumstància s'ha de fer constar tant en els perfils de cadascuna d'aquestes pàgines, blocs i/o mitjans socials com en la informació de contacte publicada en la web de la Universitat de València.  
2. Quant a la presència en els mitjans de comunicació, s'han de seguir els principis establerts en aquest codi per al conjunt de la comunitat universitària.  
3. En tot cas, les persones subjectes a aquest títol han de diferenciar la seua presència i actuació en els mitjans de comunicació com a representants institucionals o com a persona universitària en l'exercici de les funcions de difusió de la ciència, el coneixement i l'expressió artística i/o cultural, de manera que no es confonguen les dues condicions.  
  
Article 49. Reconeixements, beneficis i obsequis  
1. Les persones que exerceixen funcions directives o de representació de la Universitat de València han de garantir que els reconeixements honorífics o commemoratius atorgats per la Universitat recaiguen sobre persones que tinguen un compromís públic rellevant i que hagen observat en la seua trajectòria els valors propis de la institució. La Universitat de València, quan escaiga, ha de revisar aquells reconeixements en què no es complisquen aquestes condicions.  
2. Els obsequis que es lliuren, tant a persones físiques com a institucions, amb càrrec a fons universitaris s'han d'ajustar als criteris d'usos habituals, socials i de cortesia institucional.  
3. Les persones incloses en l'àmbit d'aplicació d'aquest article només poden acceptar obsequis emmarcats en els usos habituals, socials i de cortesia institucional. Quan aquests obsequis superen aquests llindars o l'obsequi siga representatiu d'una relació institucional, aquest s'haurà d'incorporar al patrimoni universitari.  
4. La Universitat de València ha d'establir un registre de béns de distinció institucional en què consten els objectes rebuts com a resultat de condecoracions i reconeixements de la institució, així com els obsequis de valor que representen una relació institucional, i ha de fer-hi constar la data de recepció, la persona i la institució que els lliura i la persona de la Universitat de València que els rep. També hi ha de constar el càrrec en nom del qual accepta l'obsequi, el motiu pel qual rep aquest bé, la numeració corresponent al seu registre, la localització física del bé i l'òrgan de la Universitat de València que el custodia. Correspon al titular de l'òrgan la guarda i custòdia d'aquest bé com a part integrant del patrimoni universitari.  
  
Article 50. Ús adequat dels recursos públics  
1. Tota la comunitat universitària té dret a la utilització dels recursos i espais universitaris, inclosos els virtuals i les eines electròniques i digitals, d'acord amb les regles de la Universitat de València en la matèria.  
  
2. Les persones que exerceixen funcions directives o de representació de la Universitat de València han d'usar i aplicar adequadament els recursos públics amb criteris d'eficàcia i eficiència, en els termes establerts per a la comunitat universitària.  
3. En aquest sentit, els desplaçaments en l'exercici de la seua activitat s'han de fer en el marc establert per la normativa d'execució pressupostària de la Universitat de València, sempre d'acord amb criteris d'austeritat i eficiència.  
4. Pel que fa a la utilització de mitjans de pagament amb càrrec a comptes públics, s'ha de publicar al portal de transparència l'existència d'aquests mitjans habilitats per la Universitat de València, el motiu pel qual s'han emès i l'òrgan que ha aprovat aquest ús de mitjans de pagament. Trimestralment s'ha de publicar en el portal de transparència el volum de despeses realitzades mitjançant aquests mitjans.  
  
Article 51. Governança participativa i oberta  
1. En compliment del principi constitucional d'autonomia universitària, la Universitat de València i les persones que exerceixen funcions directives o de representació de la Universitat han d'impulsar les polítiques actives de transparència i de dades obertes i fomentar la participació de la comunitat universitària en la gestió de la institució, d'acord amb el que estableix la normativa vigent, inclosos els Estatuts de la Universitat.  
2. Per facilitar una governança participativa i oberta, la Universitat de València disposa d'una bústia electrònica de queixes, felicitacions i suggeriments fàcilment accessible des del portal de transparència de la institució.  
  
Article 52. Deures de les persones de la comunitat universitària  
1. Totes les persones que formen part de la comunitat universitària tenen l'obligació de respectar els deures que es deriven de les normes de convivència regulades en aquest codi per garantir els drets de la resta de la comunitat universitària i, a més, els deures de:  
a) Participar de manera activa i responsable en les activitats docents i en les altres activitats universitàries.  
b) Respectar la normativa universitària, inclosa la reguladora de la convivència en l'àmbit universitari, en els termes establerts en la normativa específica, així com complir els Estatuts de la Universitat de València, les disposicions que els desenvolupen i els acords i resolucions dels òrgans de govern.  
c) Tractar amb respecte els membres de la comunitat universitària, així com el personal de les entitats col·laboradores o que presten serveis a la Universitat de València.  
d) Exercir, si escau, les responsabilitats pròpies dels càrrecs de representació per als quals han estat elegits i les obligacions que se'n deriven.  
e) Utilitzar adequadament les instal·lacions, els béns i els recursos de la Universitat de València.  
2. L'estudiantat de la Universitat de València, a més dels deures i obligacions que s'indiquen en aquest codi, té addicionalment els deures de:  
a) Observar les directrius del professorat i de les autoritats universitàries.  
b) Sotmetre's a les proves d'avaluació en condicions de lleialtat i respecte escrupolós al principi d'igualtat d'oportunitats.  
c) Atendre les indicacions i programació docent respecte a la propietat intel·lectual dels materials docents i, si escau, les indicacions sobre l'enregistrament de les classes.  
d) Guardar la confidencialitat en tasques de participació i/o representació en òrgans de govern o comissions.  
e) Incorporar-se a l'entitat col·laboradora en què realitzen les pràctiques acadèmiques externes, en la data acordada, aportar la documentació que l'entitat requerisca, complir amb l'horari previst en el projecte educatiu i respectar les normes de funcionament, seguretat i prevenció de riscos laborals d'aquesta.  
f) Guardar confidencialitat en relació amb la informació interna de l'entitat col·laboradora i guardar secret professional sobre les seues activitats durant la seua estada i una vegada finalitzada aquesta.  
g) Mostrar, en tot moment, una actitud respectuosa cap a la política de l'entitat col·laboradora, salvaguardant el bon nom de la Universitat de València, a què pertany.  
  
CAPÍTOL SISÈ  
Garanties  
  
Article 53. Garanties per a l'eficàcia dels drets i deures continguts en aquesta norma  
1. La Universitat de València ha de garantir a tota la comunitat universitària l'exercici efectiu dels drets reconeguts en aquesta norma, en els Estatuts de la Universitat de València i en la resta de normes de desenvolupament, així com els altres drets que puguen ser reconeguts per la Constitució i la resta de l'ordenament jurídic, tant en la seua dimensió individual com col·lectiva i ha d'assegurar la disponibilitat de procediments adequats per a la seua implementació i compliment efectius.  
2. Totes les persones de la comunitat universitària tenen dret a utilitzar les vies de recurs i reclamació previstes en l'ordenament jurídic respecte de qualsevol violació dels drets reconeguts en aquesta norma per part de la Universitat de València, a partir de les vies de recurs administratiu previstes en l'ordenament jurídic i, si escau, del recurs contenciós administratiu en seu judicial.  
3. Les violacions dels drets o els incompliments de deures continguts en aquesta norma per part de les persones de la comunitat universitària poden constituir, si escau, infracció disciplinària en els termes que s'hi preveuen o que preveu la normativa aplicable en cada cas, que ha de donar lloc, o bé al procediment corresponent de solució del conflicte amb mitjans alternatius, o bé al procediment sancionador corresponent.  
  
  
Article 54. Sindicatura de Greuges  
1. La Universitat de València, d'acord amb el que estableixen els seus Estatuts, disposa d'una Sindicatura de Greuges que s'encarrega de vetlar pel respecte dels drets i llibertats del professorat, estudiantat i personal tècnic, de gestió i d'administració i serveis, davant les actuacions dels diferents òrgans i serveis universitaris, i pot assumir tasques de mediació, conciliació i bons oficis. Les seues actuacions es regeixen pels principis d'independència, autonomia i confidencialitat.  
  
2. La persona titular de la Sindicatura de Greuges ha de rebre informació sobre el procediment disciplinari, en cas d'infracció que tinga relació amb la comunitat universitària, per tal de poder realitzar l'informe corresponent.  
  
Article 55. Canal de denúncies  
La Universitat de València també disposa d'un canal de denúncies antifrau perquè qualsevol persona de la comunitat universitària puga denunciar possibles pràctiques irregulars, constitutives de frau, corrupció o de conductes fraudulentes, il·legals o contràries als interessos generals, que puguen cometre's en la Universitat de València.  
  
  
TÍTOL SEGON  
Comissió de convivència i mitjans alternatius de solució del conflicte  
  
CAPÍTOL PRIMER  
La Comissió de Convivència  
  
Article 56 La Comissió de Convivència.  
1. Sense perjudici de les funcions que corresponen a la persona titular de la Sindicatura de Greuges, d'acord amb els Estatuts de la Universitat de València, la Comissió de Convivència té com a finalitat vetlar per la convivència i garantir el funcionament correcte del mecanisme alternatiu de resolució de conflictes en els termes exposats en aquestes normes. Amb aquesta finalitat tramitarà, en tot cas, el procediment establert en els articles 19 c) i 22 de la Llei de convivència universitària.  
  
2. Els procediments de conciliació regulats en aquesta norma són compatibles amb les funcions que en aquesta matèria té atribuïdes la Sindicatura de Greuges de la Universitat segons la seua normativa reguladora.  
3. Plantejat un conflicte de convivència en la comunitat universitària, les parts no es podran acollir simultàniament al procediment de conciliació i a les actuacions que realitze, si escau, la Sindicatura.  
Article 57. Composició de la Comissió de Convivència  
1. La Comissió de Convivència de la Universitat de València està integrada per nou membres, elegits segons els criteris de paritat i representació, dels quals tres han de pertànyer al personal docent i investigador amb vinculació permanent, tres al cos de personal d'administració i serveis amb vinculació permanent i tres a l'estudiantat.  
  
2. D'aquests membres, necessàriament un ha de ser la persona que ocupe el vicerectorat amb competències en matèria d'igualtat; un altre, una tècnica de la unitat d'igualtat o diversitat, i la persona que ocupe el càrrec de delegat o delegada de l'estudiantat.  
3. Aquesta composició s'ha d'ajustar al que estableix la normativa sobre igualtat efectiva entre homes i dones, de manera que s'adeqüe al principi de presència equilibrada de dones i homes.  
4. Els membres de la Comissió de Convivència són elegits pel Consell de Govern, a proposta de la rectora o el rector, entre persones de la comunitat universitària amb una acreditada trajectòria en defensa dels drets i deures de les persones, i amb experiència en la resolució pacífica de conflictes. En el cas de l'estudiantat, els elegibles seran els seus representants en el Consell de Govern.  
  
5. A proposta de la rectora o el rector, la Comissió de Convivència serà presidida per la persona que el Consell de Govern designe entre els membres d'aquesta. La persona que ostente la presidència de la Comissió de Convivència té vot de qualitat per a dirimir possibles empats en l'actuació de l'òrgan. La Comissió de Convivència elegirà entre els seus integrants la persona que s'encarregarà de les funcions de secretaria.  
  
6. El mandat de la Comissió de Convivència tindrà la mateixa durada que el mandat de la rectora o el rector que els haja proposat i es mantindran en funcions fins al nomenament d'una nova comissió.  
7. A les sessions de la Comissió es pot convidar la persona titular de la Sindicatura de Greuges, que hi participarà amb veu però sense vot.  
8. Per als assumptes que tinguen a veure amb assetjament i discriminació, es nomenarà una Subcomissió de Convivència especialitzada en gènere i discriminació per a tractar aquestes matèries.  
  
Article 58. La Subcomissió de Convivència enfront de la violència, l'assetjament o la discriminació  
1. En atenció a la necessària perspectiva de gènere i interseccional que ha d'inspirar les actuacions en els casos d'assetjament i de discriminació, es constituirà una subcomissió especialitzada per a analitzar aquests assumptes. Els seus integrants seran elegits entre els membres de la Comissió de Convivència.  
2. Aquesta subcomissió estarà composta per:  
a) Presidència: la persona que ocupe el vicerectorat amb competències en igualtat, que tindrà vot de qualitat en cas d'empat.  
b) Secretaria: la persona tècnica de la unitat d'igualtat o diversitat que forme part de la Comissió de Convivència.  
c) Tres vocals designats per la Comissió de Convivència entre els seus integrants, pertanyents al PDI, al PAS i a l'estudiantat.  
d) Atenent la naturalesa de l'assumpte, la subcomissió pot convidar a participar en aquesta, amb veu però sense vot, experts en alguna d'aquestes matèries dels diferents serveis de la Universitat:  
- de la Unitat d'Igualtat o Diversitat,  
- de l'Àrea de Discapacitat,  
- vicegerència amb competències en matèria de prevenció de riscos laborals,  
- representació sindical, a indicació de les seccions sindicals amb representació en la Mesa Negociadora de la Universitat de València.  
3. En supòsits d'especial dificultat tècnica, la subcomissió podrà comptar amb el suport de persones expertes en les àrees que es consideren pertinents segons l'objecte de l'assetjament i, si escau, participaran en la subcomissió que els convoque, amb veu però sense vot.  
4. La Subcomissió de Convivència contra l'assetjament i la discriminació es regeix per les mateixes regles que la Comissió de Convivència pel que fa a la durada del mandat i el règim d'abstencions i recusacions.  
  
Article 59. Funcions de la Subcomissió de Convivència  
La Subcomissió de Convivència té les funcions següents:  
1. Analitzar les denúncies rebudes per determinar si es tracta de conductes molestes no susceptibles de ser qualificades com a falta, fets constitutius de falta disciplinària o bé que puguen constituir delicte.  
2. Iniciar, si escau, el procediment alternatiu de resolució de conflictes.  
3. Instar, si escau, a l'adopció de les mesures de protecció i confidencialitat escaients per a les parts implicades.  
4. Elaborar, amb dades estadístiques agregades i amb el suport tècnic de la Unitat d'Igualtat i Diversitat, l'informe anual sobre violència, assetjament sexual, per raó de sexe i altres assetjaments discriminatoris. Aquest informe es presentarà a la Comissió de Convivència. A més, s'incorporarà al que ha de presentar la Sindicatura de Greuges al Claustre cada curs acadèmic, de conformitat amb el que preveuen els Estatuts de la Universitat de València.  
  
Article 60. Règim d'incompatibilitats, recusació i abstenció dels components de la Comissió de Convivència  
1. Les persones integrants de la Comissió de Convivència o que hi participen en un cas concret, hauran de signar una declaració d'inexistència de conflicte d'interessos quan es facen càrrec d'un assumpte i s'hauran d'abstenir de conèixer d'aquest assumpte si el conflicte existeix.  
2. En tot cas, pel que fa a les possibles abstencions i recusacions que es generen, caldrà tenir en compte el que disposa la normativa vigent en matèria d'abstenció i prevenció dels conflictes d'interessos.  
  
  
  
CAPÍTOL SEGON  
Procés de resolució de conflictes  
  
Article 61. Mitjans alternatius de solució dels conflictes de convivència  
1. En atenció a la voluntat de la Universitat de València de vetlar i fomentar la cultura de la pau i l'establiment de la corresponsabilitat i la convivència universitària, s'estableix la possibilitat de resolució de conflictes mitjançant un procés de conciliació o altres mitjans adequats, sense necessitat d'expedient, per al cas de les faltes contingudes en aquest codi i qualsevol altre conflicte de convivència entre qualssevol membres de la comunitat universitària.  
2. Aquest procediment es regeix pels principis de voluntarietat, confidencialitat, equitat, imparcialitat, bona fe i respecte mutu, prevenció i prohibició de represàlies, flexibilitat, claredat i transparència.  
  
a) Voluntarietat: les parts han d'acceptar sotmetre's al procediment de conciliació perquè aquest puga iniciar-se i podran renunciar-hi en qualsevol fase.  
b) Confidencialitat: segons el que estableix l'article 7.c d'aquest codi.  
c) Equitat: totes les parts han de tenir l'oportunitat de participar en el procés en condicions d'igualtat material.  
d) Imparcialitat: segons el que estableix l'art. 7.e d'aquest codi.  
e) Bona fe i respecte mutu: es buscarà la millor solució al conflicte preservant la dignitat de les persones que participen en el procés.  
f) Prevenció i prohibició de represàlies: segons el que estableix l'art. 7.f d'aquest codi.  
g) Flexibilitat, claredat i transparència: el procediment s'ha de dirigir amb la màxima flexibilitat per a garantir la dignitat i la igualtat entre les parts, a les quals se'ls explicarà tot allò que calga perquè puguen comprendre la finalitat de la conciliació i les conseqüències que se'n deriven, i també se'ls proporcionaran les dades i la informació necessària per a poder prendre la millor decisió.  
  
Article 62. Inici del procediment de conciliació  
1. El procediment de conciliació es podrà iniciar en qualsevol moment de la tramitació de l'expedient abans del plec de càrrecs, si les parts hi estan d'acord, després de ser informades per la persona instructora o l'òrgan instructor, que haurà de remetre l'expedient a la Comissió de Convivència en el termini màxim de deu dies.  
2. La Comissió de Convivència, en el termini de quinze dies i després de fer les comprovacions oportunes, adoptarà alguna de les decisions següents:  
a) La procedència de la tramitació del procediment alternatiu i el nomenament de la persona o l'òrgan més idoni entre els que formen la Comissió en els termes de l'article següent.  
b) La devolució de l'expedient a la persona instructora o a l'òrgan instructor per a continuar el procediment disciplinari.  
3. La resolució per la qual es declare la procedència de la tramitació del procediment alternatiu s'ha de notificar a les parts i a la persona instructora o l'òrgan instructor i suspendrà la tramitació del procediment disciplinari, amb les conseqüències legals que se'n deriven.  
  
Article 63. Tramitació del procediment de conciliació  
La Comissió de Convivència designarà, si escau, la persona o l'òrgan més idoni per a dur a terme el procediment alternatiu.  
Es donarà audiència a les possibles parts implicades i, basant-se en els principis indicats, s'intentarà arribar a un acord que permeta, d'una banda, reparar el dany ocasionat en la mesura que siga possible i, de l'altra, satisfer els interessos dels perjudicats, donant als infractors l'oportunitat de rectificar.  
  
Article 64. Finalització del procediment de conciliació  
1. Si s'arriba a un acord en el marc d'aquest procediment, la persona instructora o l'òrgan instructor arxivarà l'expedient; en cas contrari, continuarà la tramitació del procediment disciplinari.  
2. Si les parts implicades arriben a un acord, aquest es formalitzarà per escrit i serà signat per totes dues parts, i cadascuna d'elles en conservarà un exemplar, amb el vistiplau de la persona o l'òrgan actuant en el procediment alternatiu.  
3. Aquest acord serà registrat per la Comissió de Convivència i es comunicarà a la persona instructora o a l'òrgan instructor perquè arxive l'expedient disciplinari.  
4. L'acord aconseguit per les parts té caràcter confidencial.  
5. Aquest acord podrà incloure, quan siga possible, la realització d'alguna mesura substitutiva de l'eventual sanció. En aquest cas, la persona o l'òrgan actuant en el procediment alternatiu notificarà aquesta mesura als òrgans competents per tal de dur-la a terme. La mesura mai no pot consistir en una activitat laboral i, a més, ha d'estar sota la supervisió d'algun membre de la comunitat universitària, sense que en cap cas puga tenir valor curricular.  
6. Si les parts implicades no aconsegueixen arribar a un acord, o només s'aconsegueix un acord parcial, es comunicarà a la persona instructora o a l'òrgan instructor, es tornarà l'expedient perquè el procediment disciplinari continue la tramitació, pel seu objecte total o parcial, i s'alçarà la suspensió acordada.  
  
  
CAPÍTOL TERCER  
Regles especials per als procediments per violència, assetjament i discriminació  
  
Article 65. Principis generals  
1. En els procediments alternatius que porten causa d'accions que suposen violència, assetjament o discriminació per qualsevol motiu, cal guardar la màxima confidencialitat i reserva, a fi de protegir la intimitat de la persona afectada.  
2. Per la mateixa raó, per a evitar situacions de risc, cal practicar amb la màxima celeritat i diligència les actuacions tendents a esclarir i resoldre el conflicte. Amb aquesta finalitat s'haurà d'establir un canal específic de denúncia.  
  
Article 66. Canal específic de denúncia  
1. Per a assabentar la Universitat de València de les situacions de violència, assetjament o discriminació, en els termes definits per aquest codi, que puga patir qualsevol membre de la comunitat universitària, s'estableix un canal específic de denúncia, gestionat pel vicerectorat amb competències en matèria d'igualtat i diversitat. A aquest efecte, s'habilitarà un correu electrònic (nymmfoadi.jgzhs@ba.tq) o qualsevol altre portal o mitjà de presentació, del qual es donarà la necessària publicitat.  
2. Les situacions de violència, assetjament o discriminació en els termes definits per aquest codi poden ser denunciades, per qualsevol membre de la comunitat universitària, a través del canal específic de denúncies regulat en aquest article.  
3. No obstant el que es disposa en l'apartat anterior, les denúncies per situacions de violència, assetjament o discriminació també poden ser presentades davant qualsevol institució, òrgan o servei de la Universitat de la València. En aquests casos, la instància receptora de la denúncia està obligada a remetre-la al canal específic de denúncia definit en l'apartat anterior, en el termini màxim de dos dies hàbils.  
4. La denúncia ha de contenir, en tot cas:  
a) nom i cognoms de la persona denunciant i de la persona afectada si no coincideixen i, si és el cas, de la persona que la represente  
b) identificació del mitjà pel qual desitja que es practiquen les notificacions que resulten procedents  
c) fets i raons en què es concreten els fets denunciats  
d) identificació de la persona denunciada  
A la denúncia s'hi haurà d'adjuntar tota la documentació que la persona que haja iniciat el procediment considere oportuna.  
5. Qualsevol persona de la comunitat universitària té l'obligació de posar en coneixement els casos de possible violència, assetjament o discriminació a través dels mitjans establerts en aquest article.  
Si l'escrit ha sigut remès per tercera persona, qui presidisca la Subcomissió de Convivència enfront de la violència, l'assetjament i la discriminació, contactarà amb qui haja patit la conducta descrita en la denúncia. Tot i que el procediment conduent a l'obertura d'un expedient sancionador no s'iniciarà sense la ratificació de la queixa per part de la persona afectada, la subcomissió podrà, d'ofici, iniciar el procediment, tenint en compte la naturalesa i la gravetat dels fets.  
  
6. L'obertura d'un procediment penal pels mateixos fets determinarà la suspensió de la tramitació del procediment i, en cap cas, la persona denunciant o la persona que ha patit la violència, l'assetjament o la discriminació no perdrà els drets d'assistència i acompanyament que tinga reconeguts. Sense perjudici de reprendre les actuacions suspeses una vegada finalitzat aquell.  
7. L'admissió a tràmit de la denúncia o les causes que han motivat la seua inadmissió s'haurà de comunicar per escrit a la persona que l'haja presentada, en un termini de tres dies hàbils des que es prenga l'acord.  
8. De totes les actuacions que es realitzen des del moment de presentar la denúncia, en quedarà constància documental.  
  
Article 67. Procediment alternatiu per violència, assetjament o discriminació  
1. La Subcomissió de Convivència enfront de l'assetjament i la discriminació s'encarrega dels procediments per raó de violència, assetjament o discriminació, sota els principis establerts en l'article 59.2 d'aquest codi.  
2. Una vegada rebuda la denúncia, haurà de seguir els passos següents:  
a) Indagarà sobre els fets denunciats d'acord amb les previsions d'aquesta normativa.  
b) Finalitzada la fase d'investigació i esbrinament dels fets, adoptarà alguna de les resolucions següents:  
i. En els casos en què siga procedent, resoldrà sobre l'arxivament de la queixa per desistiment de la persona denunciant o persona afectada o per falta o insuficiència d'indicis.  
ii. Resoldrà sobre la seua improcedència segons l'àmbit d'actuació d'aquest codi i posarà en coneixement de l'òrgan competent els casos que, sent constitutius de falta, no entren en el seu àmbit d'actuació, per tramitar-los per la via ordinària.  
iii. Si és el cas, proposarà a les parts la possibilitat de sotmetre's al procediment alternatiu de conciliació.  
iv. Proposarà a la rectora o al rector, o a l'òrgan en què haja delegat les competències sobre la iniciació i el seguiment d'expedients disciplinaris, l'obertura d'expedient disciplinari quan dels fets comprovats se'n desprenga la possible comissió d'una falta greu o molt greu o quan per raons de desigualtat en les parts no considere oportú iniciar el procediment alternatiu de conciliació.  
v. Sol·licitarà a la Secretaria General que avalue la viabilitat de posar en coneixement dels fets el Ministeri Fiscal, en aquells casos molt greus que puguen ser constitutius de delicte.  
c) La subcomissió emetrà un breu informe que resumisca les actuacions realitzades i la resolució adoptada en cada cas, que es farà arribar a la Comissió de Convivència als efectes oportuns.  
d) En l'exercici de les seues funcions podrà sol·licitar la col·laboració de la comunitat universitària, la qual tindrà obligació de prestar-la.  
e) D'aquestes gestions se'n donarà compte a les persones afectades.  
3. El procediment seguirà els mateixos tràmits previstos en els articles del capítol anterior, en tot allò que no es contradiga amb el que s'ha exposat ací.  
  
  
TÍTOL TERCER  
Règim disciplinari de l'estudiantat  
  
CAPÍTOL PRIMER  
Infraccions i sancions  
  
Article 68. Classificació de les infraccions  
Les infraccions que es recullen en aquest codi de convivència, d'acord amb el que disposa la Llei de convivència universitària, es classifiquen en molt greus, greus i lleus. La comissió de les faltes porta com a conseqüència l'aplicació de sancions molt greus, greus o lleus, segons la qualificació de la falta comesa.  
  
Article 69. Faltes molt greus  
Es consideren faltes molt greus:  
1. Realitzar quintades o qualssevol altres conductes o actuacions vexatòries, físiques o psicològiques, que suposen una menyscabament greu de la dignitat.  
2. Assetjar o exercir violència greu segons la definició establerta en els articles 15 i 17 d'aquest codi o assetjar per qualsevol altra causa o motiu.  
3. Assetjar sexualment o per raó de sexe, segons el que prescriu l'article 16 d'aquest codi.  
4. Discriminar o assetjar per raó de naixement, origen racial o ètnic, sexe, orientació sexual, identitat de gènere, religió, convicció o opinió, edat, discapacitat, nacionalitat, malaltia, condició socioeconòmica, idiomàtica o lingüística, afinitat política i sindical, per raó de la seua aparença, o per qualsevol altra condició o circumstància personal o social, segons que es defineix en l'article 17 d'aquest codi.  
5. Alterar, falsificar, sostraure o destruir documents acadèmics, o utilitzar documents falsos davant la Universitat de València.  
6. Destruir i deteriorar de manera irreparable o sostraure obres del patrimoni històric i cultural, catalogades, catalogables o inventariables, de la Universitat de València, així com el seu patrimoni.  
7. Plagiar totalment o parcialment una obra, o cometre frau acadèmic en l'elaboració del Treball de Fi de Grau, el Treball de Fi de Màster o de la tesi doctoral.  
8. Incomplir les normes de salut pública establertes per als centres universitaris, les seues instal·lacions i serveis, posant en risc la comunitat universitària.  
9. Suplantar un membre de la comunitat universitària en la seua labor pròpia o prestar el consentiment per a ser suplantat, en relació amb les activitats universitàries.  
10. Impedir el desenvolupament dels processos electorals de la Universitat de València.  
11. Haver sigut condemnat per sentència ferma, per la comissió d'un delicte dolós que supose l'afectació d'un bé jurídic diferent, comès als centres universitaris, les seues instal·lacions i serveis, o relacionat amb l'activitat acadèmica de la Universitat de València.  
  
Article 70. Faltes greus  
Es consideren faltes greus:  
1. Apoderar-se indegudament del contingut de proves, exàmens o controls de coneixement.  
2. Deteriorar greument els béns catalogats, catalogables o inventariables del patrimoni històric i cultural de la Universitat de València.  
  
3. Impedir la celebració d'activitats universitàries de docència, investigació o transferència del coneixement i innovació.  
4. Cometre frau acadèmic, definit aquest d'acord amb l'article 35, en qualssevol proves d'avaluació, llevat del que es disposa en l'article 67.7.  
5. Utilitzar indegudament continguts o mitjans de reproducció i enregistrament de les activitats universitàries subjectes a drets de propietat intel·lectual.  
6. Incomplir les normes de seguretat i salut establertes pels centres universitaris i les seues instal·lacions i serveis.  
7. Accedir sense l'autorització deguda als sistemes informàtics de la Universitat de València.  
  
Article 71. Faltes lleus  
Es consideren faltes lleus:  
1. Accedir a instal·lacions universitàries a les quals no es tinga autoritzat l'accés.  
2. Utilitzar els serveis universitaris incomplint els requisits establerts de coneixement general, especialment la comissió de faltes de respecte i els comportaments inadequats que no suposen un menyscabament greu de la dignitat.  
3. Realitzar actes que deterioren els béns del patrimoni de la Universitat de València.  
  
Article 72. Sancions molt greus, greus i lleus  
1. Les sancions molt greus són:  
a) Expulsió de dos mesos a tres anys de la Universitat de València, si la persona que ha comès o participat del fet ha realitzat l'acció segons les normes d'aplicació subjectiva i espacial d'aquest codi de convivència. La sanció amb expulsió haurà de constar en l'expedient acadèmic fins a la seua cancel·lació.  
b) Pèrdua de drets de matrícula parcial durant un curs o semestre acadèmic.  
2. Les sancions greus són:  
a) Expulsió de fins a un mes de la Universitat. Aquesta sanció no es pot aplicar durant els períodes d'avaluació i de matriculació segons com hagen sigut definits per la Universitat de València.  
b) Pèrdua del dret a la convocatòria ordinària en el semestre acadèmic en què es comet la falta i respecte de l'assignatura en què s'ha comès.  
La pèrdua de drets de matrícula no afecta els drets relatius a les beques en els termes previstos en la seua normativa de desenvolupament.  
3. La sanció lleu consisteix en l'amonestació privada.  
  
Article 73. Graduació de les sancions  
L'òrgan competent per a sancionar haurà de concretar la sanció dins de la seua gravetat adequant-la al cas concret, sempre de manera motivada, segons el principi de proporcionalitat i ponderant de conformitat amb els criteris següents:  
1. La intencionalitat o reiteració.  
2. La naturalesa dels perjudicis causats i les seues conseqüències per a la Universitat de València o per als membres de la comunitat universitària.  
3. L'ànim de lucre.  
4. El reconeixement de responsabilitat, mitjançant la comunicació del fet infractor a les autoritats universitàries amb caràcter previ a la iniciació del procediment disciplinari.  
5. L'abast de la titulació obtinguda ja siga de grau, màster o doctorat.  
6. La reparació del dany amb caràcter previ a la iniciació del procediment disciplinari.  
7. Les circumstàncies personals, econòmiques, de salut, familiars o socials de la persona infractora.  
8. El grau de participació en els fets.  
9. Realitzar les accions per qualsevol de les causes de violència, discriminació o assetjament definides en aquest codi.  
  
Article 74. Mesures substitutives de la sanció  
1. Com a mesures substitutives de les sancions s'estableixen la participació o col·laboració de la persona estudiant sancionada en activitats formatives, culturals, de salut pública, esportives, d'extensió universitària i de relacions institucionals o altres de similars de les quals siga responsable la Universitat de València.  
2. Les mesures substitutives no poden consistir en cap cas en l'acompliment de funcions o tasques assignades al personal de la Universitat de València que figuren en la seua relació de llocs de treball.  
3. La durada de les mesures substitutives es fixarà atenent el principi de proporcionalitat i en cap cas no podrà ser superior a un semestre acadèmic.  
4. Perquè la persona que instrueix el procediment disciplinari puga proposar a les parts afectades la substitució de la sanció corresponent per alguna de les mesures previstes en l'apartat 1, s'hauran de complir els requisits següents:  
a) Que es garantisquen plenament els drets de la persona o persones afectades.  
b) Que hi haja conformitat manifesta per part de la persona o persones afectades per la infracció, així com per la persona infractora, i que quede degudament acreditada.  
c) Que la persona o persones infractores reconeguen la seua responsabilitat en la comissió de la falta, així com les conseqüències de la seua conducta per a la persona o persones afectades, i per a la comunitat universitària.  
d) Que, quan siga procedent, la persona o persones responsables hagen mostrat disposició per a restaurar la relació amb la persona o persones afectades per la infracció, que quede degudament acreditada. Aquesta restauració es facilitarà sempre que la persona o persones afectades presten el seu consentiment de manera expressa.  
5. La mesura substitutiva de la sanció que es propose haurà d'estar orientada a la reparació del dany causat. La resolució sancionadora haurà d'incloure mecanismes que garantisquen el seu efectiu compliment. Aquest serà compatible amb el desenvolupament de l'activitat discent i caldrà garantir en tot cas l'adopció de mesures per a facilitar l'assistència a activitats obligatòries, com ara classes, exàmens i altres activitats acadèmiques, així com l'assistència a reunions dels òrgans de govern col·legiats de la Universitat de València que es desenvolupen durant el compliment de la mesura.  
6. La mesura substitutiva de la sanció no tindrà el caràcter d'activitat curricular en cap cas.  
  
Article 75. Mesures provisionals i provisionalíssimes  
1. En els casos en què per raons de necessitat i urgència es considere ineludible prendre mesures provisionalíssimes per a garantir una convivència adequada, la rectora o el rector, de manera motivada, podrà adoptar la mesura de suspensió temporal d'accés als espais, físics o virtuals, de la Universitat de València o altres que es consideren adequades, necessàries i justificades, per un període màxim de 15 dies mentre es tramita l'inici del procediment.  
2. En aquest termini, necessàriament s'haurà de confirmar, alçar o modificar la mesura en l'acord d'inici de procediment. Les mesures provisionalíssimes finalitzaran si no s'inicia el procediment en el termini de 15 dies o si no es consideren, en la incoació del procediment, com a mesures provisionals.  
3. Les mesures provisionals poden ser proposades durant la tramitació del procediment, de manera motivada i proporcional, per la persona que instrueix el procediment en qualsevol moment d'aquest si està prou justificada la seua necessitat. Aquestes mesures, si escau, seran adoptades per la rectora o el rector.  
4. Les mesures provisionals es poden adoptar d'ofici o a instàncies de part.  
5. Les mesures han de mantenir-se mentre siguen necessàries, per la qual cosa si canvien les circumstàncies que les fonamentaven hauran de ser modificades o alçades. En tot cas, no podran anar més enllà del moment en què es dicte la resolució sancionadora.  
6. La imposició de mesures mai no pot prejutjar la culpabilitat de la persona estudiant incursa en el procediment.  
  
Article 76. Altres mesures  
1. A més de les sancions previstes en el present Codi, la resolució del procediment disciplinari pot declarar l'obligació, en el termini que es fixe, de:  
a) Restituir les coses o reposar-les al seu estat anterior.  
b) Indemnitzar els danys ocasionats per quantia igual al valor dels béns destruïts o la deterioració causada, així com els perjudicis ocasionats.  
2. Les indemnitzacions tenen naturalesa de crèdits de dret públic de la Universitat de València i el seu import pot ser exigit a la persona estudiant sancionada pel procediment de constrenyiment o el procediment corresponent.  
  
Article 77. Prohibició de concurrència de sancions  
No es podrà sancionar disciplinàriament pels mateixos fets pels quals hagen sigut prèviament sancionats penalment o administrativament quan s'aprecie identitat de subjecte, fet i fonament.  
  
  
CAPÍTOL SEGON  
El procediment disciplinari  
  
Article 78. Potestat disciplinària  
1. La potestat disciplinària per la comissió de les faltes de convivència descrites en aquest codi correspon a la Universitat de València, sense perjudici de les possibles responsabilitats civils i penals en què puga incórrer la persona infractora.  
2. La rectora o el rector és l'òrgan competent per a resoldre sobre aquest procediment i serà qui nomene instructor o instructora per a la tramitació de l'expedient disciplinari corresponent.  
3. Quan el fet denunciat tinga relació amb situacions de violència, discriminació o assetjament dels previstos en les normes de convivència d'aquest codi, la instrucció del procediment correspondrà a la Subcomissió de Convivència especialitzada en la matèria.  
4. La potestat disciplinària es regeix pels principis següents:  
a) Principi de legalitat i tipicitat de les faltes i sancions.  
b) Principi d'irretroactivitat de les disposicions sancionadores no favorables i de retroactivitat de les favorables.  
c) Principi de responsabilitat.  
d) Principi de proporcionalitat, referit tant a la classificació de les faltes i sancions, com a la seua aplicació.  
e) Principi de prescripció de les faltes i les sancions.  
f) Principi de garantia del procediment.  
g) Principi de confidencialitat i actuació amb la màxima discreció.  
  
  
Article 79. Règim jurídic  
El procediment disciplinari de l'estudiantat de la Universitat de València es regeix per les disposicions de la Llei 3/2022, de 24 de febrer, de convivència universitària, pel que s'estableix en aquest codi i, supletòriament, pel que s'estableix en la Llei 39/2015, d'1 d'octubre, del procediment administratiu comú de les administracions públiques.  
  
  
Article 80. Principis del procediment  
1. El procediment disciplinari es regeix pels principis següents:  
  
a) En cap cas no es pot imposar una sanció sense que s'haja tramitat el procediment necessari.  
b) El procediment ha d'establir la deguda separació entre la fase instructora i la sancionadora, que s'encomanaran a òrgans diferents.  
c) S'ha d'ajustar als principis d'eficàcia, celeritat i economia processal, amb ple respecte als drets i garanties de defensa de la persona presumptament responsable.  
d) Al llarg de tot el procediment, la persona o persones presumptament responsables poden ser assistides per una persona de la seua elecció, que l'instructor o instructora ha de tenir al corrent del desenvolupament del procediment. A aquest efecte, caldrà la designació expressa per part de la persona denunciada, que facilitarà totes les dades personals del seu representant i el mitjà de notificació.  
e) Respecte a aquells casos que involucren conductes que puguen constituir violència, discriminació o assetjament, hi són aplicables els principis previstos en el títol primer d'aquest codi. Així mateix, s'han de garantir les mesures adequades i les eines oportunes per a l'acompanyament psicològic i jurídic de les víctimes. La Universitat de València promourà que aquest acompanyament es realitze, preferentment, per persones del mateix sexe de la víctima si aquesta així ho manifesta, aplicant-hi la normativa corresponent.  
2. Quan es considere que els fets denunciats puguen ser constitutius de delicte, se suspendrà el procediment disciplinari i se n'assabentarà l'autoritat judicial o el Ministeri Fiscal. Aquesta suspensió es mantindrà mentre es dilucide l'existència o no de responsabilitat penal.  
  
  
Article 81. Iniciació del procediment disciplinari  
1. El procediment disciplinari respecte dels i les estudiants de la Universitat de València l'iniciarà sempre d'ofici la rectora o el rector, per pròpia iniciativa, a petició raonada d'un altre òrgan, o bé per denúncia, mitjançant la corresponent resolució en què nomenarà la persona instructora i qui exerceix les funcions de la secretaria.  
2. L'acord d'incoació del procediment ha de contenir com a mínim el que segueix:  
a) Identificació de la persona o persones presumptament responsables, dels fets i de les parts interessades en el procediment.  
b) Fets succintament exposats, la seua possible qualificació i la sanció que els puga correspondre.  
c) Designació de la persona instructora i de la secretària o secretari del procediment disciplinari amb indicació expressa del règim d'abstenció o recusació.  
d) Òrgan competent per a la resolució del procediment.  
e) Indicació del dret a formular al·legacions i a l'audiència en el procediment disciplinari i el termini per a realitzar aquests tràmits.  
f) Requeriment en els supòsits en què puga escaure perquè les persones involucrades en el procediment disciplinari puguen manifestar la voluntat d'acollir-se al procediment de conciliació, regulat en aquest codi.  
3. L'acord d'incoació del procediment s'ha de notificar a la persona o persones interessades en el procediment disciplinari.  
  
Article 82. Instrucció  
1. La persona instructora durà a terme l'ordenació de les diligències per a comprovar i determinar els fets. Amb aquesta finalitat realitzarà la pràctica de prova pertinent per a esclarir i determinar les responsabilitats corresponents.  
2. Les primeres actuacions consistiran en la presa de declaració a la persona o persones presumptament responsables, així com a les persones denunciants o afectades, testimonis i altres persones que puguen aportar coneixement per a esclarir els fets.  
3. Després d'aquest tràmit, es donaran deu dies perquè les parts aporten les al·legacions, documents o informacions que estimen convenients i, si escau, proposar prova, que també podrà ser proposada d'ofici per part de la persona instructora.  
4. Si en vista de les actuacions no hi ha indicis d'infracció o no ha sigut possible determinar la identitat de les persones presumptament responsables, l'instructor o instructora proposarà a la rectora o al rector arxivar les actuacions.  
5. Si durant la instrucció d'un procediment disciplinari la persona que du a terme la instrucció considera que el fet podria ser constitutiu de delicte, proposarà a la rectora o al rector suspendre'n la tramitació i assabentar-ne l'autoritat judicial o donar-ne trasllat al Ministeri Fiscal.  
  
6. Conclosa la pràctica de la prova, si les parts així ho manifesten voluntàriament, la persona instructora remetrà l'expedient a la Comissió de Convivència, que decidirà si admet o no a tràmit la conciliació o si el retorna a la persona instructora perquè formule el plec de càrrecs.  
  
  
Article 83. Plec de càrrecs  
1. Si no s'ha tramitat el procediment de conciliació o aquest ha conclòs sense acord o amb acord parcial, en els termes de l'article 62.6 d'aquest codi, la persona instructora, després de rebre l'expedient amb la documentació adjunta de la Comissió de Convivència, continuarà la tramitació del procediment disciplinari amb la formulació del plec de càrrecs pel seu objecte total o parcial, segons que corresponga.  
  
2. La recepció de la documentació remesa per aquesta Comissió determinarà reprendre el termini de caducitat del procediment disciplinari.  
3. El plec de càrrecs ha d'incloure els fets imputats, amb expressió, si és el cas, de la falta presumptament comesa i la seua gravetat, de les sancions que puguen ser aplicables i, si escau, acordarà el manteniment o l'alçament de les mesures provisionals que s'hagen pogut adoptar.  
  
4. Aquest plec es notificarà a la persona o persones presumptament responsables, que disposaran d'un termini de deu dies per a formular-hi al·legacions, aportar els documents i informacions que consideren oportuns per a la seua defensa, i proposar la pràctica de proves.  
5. Una vegada contestat el plec de càrrecs o transcorregut el termini sense fer-ho, la persona instructora podrà acordar la pràctica de les proves que considere oportunes i donarà audiència a tots els interessats en el procediment disciplinari, en el termini de deu dies.  
  
Article 84. Proposta de resolució   
1. La persona instructora, dins dels deu dies següents, haurà d'elaborar una proposta de resolució en què es fixaran els fets de manera motivada i s'especificaran els que es consideren provats i la seua qualificació jurídica exacta, juntament amb la infracció que constituïsquen i la persona o persones que en resulten responsables, a més de la sanció que es proposa imposar i les mesures provisionals que s'hagen adoptat.  
  
2. Si la sanció té la qualificació de greu i es compleixen els requisits establerts en l'article 72 d'aquest Codi de Convivència, la instructora o l'instructor, després d'elaborar la proposta de resolució, podrà plantejar a les parts del procediment afectades la substitució de la sanció disciplinària prevista per una mesura substitutiva de caràcter educatiu o recuperador perquè en el termini de tres dies manifesten expressament si estan d'acord amb aquesta substitució.  
Si dins d'aquest termini es rep la conformitat de les parts, s'incorporarà en la proposta de resolució sancionadora que es trameta a la rectora o al rector la mesura substitutiva en lloc de la sanció prevista, amb especificació dels mecanismes que garantisquen el compliment efectiu d'aquestes mesures. Si no s'obté aquesta conformitat dins d'aquest termini, es mantindrà la proposta de resolució sancionadora inicial. En el cas d'incompliment de la mesura alternativa, es donarà compliment a la sanció substituïda.  
3. Si la persona instructora aprecia que no hi ha infracció disciplinària o responsabilitat, inclourà en la proposta de resolució l'arxivament de l'expedient.  
  
Article 85. Tràmit d'al·legacions  
1. La proposta de resolució s'ha de notificar a la persona expedientada, que tindrà un termini de deu dies per a al·legar davant la persona instructora tot allò que considere convenient en defensa seua i aportar els documents i informacions que estime pertinents i que no haja pogut aportar en la fase d'instrucció i plec de càrrecs.  
2. Conformat l'expedient, es remetrà la proposta de resolució, juntament amb les al·legacions presentades, si és el cas, a l'òrgan competent per a resoldre, que haurà d'adoptar la seua resolució en un termini de deu dies.  
3. L'òrgan competent per a resoldre podrà retornar l'expedient a l'instructor o la instructora per a practicar les diligències que siguen imprescindibles per a la resolució.  
4. Si l'òrgan competent per a resoldre considera que la infracció o la sanció revesteix més gravetat que la que es determina en la proposta de resolució, es notificarà a la persona inculpada perquè aporte totes aquelles al·legacions que estime convenients en el termini de quinze dies.  
5. La resolució que pose fi al procediment disciplinari ha de ser motivada i decidir totes les qüestions plantejades per les persones interessades, i aquelles altres que resulten del procediment. Igualment, ha d'expressar els recursos que contra aquesta siguen procedents i el termini per a interposar-los, d'acord amb l'article 90 d'aquesta normativa.  
  
Article 86. Procediment simplificat  
1. En els casos en què la persona instructora considere que els fets puguen ser constitutius d'una falta lleu, la rectora o el rector procedirà a la seua tramitació mitjançant un procediment simplificat, amb reducció de terminis, que constarà dels tràmits següents:  
a) Inici del procediment  
b) Al·legacions formulades a l'inici del procediment durant el termini de cinc dies  
c) Tràmit d'audiència, únicament quan la resolució siga desfavorable per a la persona investigada  
d) Resolució  
2. Llevat que reste menys per a la seua tramitació ordinària, els procediments disciplinaris tramitats de manera simplificada han de ser resolts en trenta dies, comptadors des de l'endemà del dia que es notifique a la persona interessada l'acord de tramitació simplificada del procediment.  
3. En el cas que un procediment exigira la realització d'un tràmit no previst en l'apartat anterior, haurà de ser tramitat de manera ordinària.  
  
  
Article 87. Termini màxim de resolució i caducitat  
1. El termini màxim per a resoldre i notificar la resolució en el procediment disciplinari és de sis mesos comptadors des de la data de l'acord d'incoació, excepte en el procediment simplificat, que és de trenta dies.  
2. El venciment del termini màxim per a resoldre sense que s'haja dictat i notificat la resolució expressa produirà la caducitat del procediment. En aquest cas, la resolució que declare la caducitat ordenarà l'arxivament de les actuacions.  
3. La caducitat no produirà per si mateixa la prescripció de la falta o faltes, però el procediment caducat no interromprà el termini de prescripció.  
  
Article 88. Extinció de la responsabilitat  
Les causes generals d'extinció de la responsabilitat són:  
a) El compliment de la sanció o de la mesura substitutiva  
b) La prescripció de la falta o de la sanció  
c) La pèrdua de la vinculació de l'estudiant amb la Universitat de València  
d) La defunció de la persona responsable  
  
Article 89. Prescripció  
1. Les faltes per infracció de les normes de convivència prescriuen als tres anys si són molt greus, als dos anys si són greus i als sis mesos si es tracta de faltes lleus. El còmput s'inicia a partir del dia de la seua comissió o quan cesse aquesta si es tracta d'accions que perduren en el temps, tant si són continuades, habituals o permanents.  
2. Les sancions imposades prescriuen als tres anys si es tracta de faltes molt greus, als dos anys si són faltes greus i a l'any si la falta és lleu. El termini comença a comptar des de la fermesa de la resolució sancionadora. El mateix règim s'aplica a les mesures substitutives.  
  
  
CAPÍTOL TERCER  
Execució, anotació i impugnació de les sancions  
  
Article 90. Execució de les sancions  
1. Les persones sancionades han de complir les sancions disciplinàries, una vegada fermes en la via administrativa, en els termes i terminis indicats en la resolució.  
2. La rectora o el rector, d'ofici o a instàncies de la persona interessada, i sempre que hi haja causa fonamentada, pot acordar la suspensió temporal de l'execució de la sanció per un període inferior al de prescripció de les sancions.  
3. L'execució de les sancions disciplinàries quedarà suspesa si s'hi interposa un recurs de reposició en contra fins que es resolga el recurs de manera desestimatòria, sense perjudici de la suspensió que puga acordar l'òrgan judicial contenciós administratiu.  
  
Article 91. Registre de la sanció en l'expedient de l'estudiant  
  
1. Les sancions que s'imposen per la comissió de faltes s'anotaran en l'expedient acadèmic de l'estudiant. Igualment, s'hi anotaran les mesures substitutives adoptades per la comissió de faltes greus.  
2. La cancel·lació d'aquestes anotacions tindrà lloc d'ofici o a instàncies de la persona interessada, una vegada transcorreguts els períodes equivalents als de prescripció de les sancions i sempre que durant aquests no s'haguera imposat una nova sanció. En cap cas les sancions cancel·lades, o que hagen pogut ser-ho, no seran computades a l'efecte de reincidència.  
  
Article 92. Impugnació de la resolució  
Contra la resolució, que posa fi al procediment disciplinari i exhaureix la via administrativa, es pot interposar el recurs de reposició previst en la normativa aplicable o directament un recurs contenciós administratiu davant el jutjat contenciós administratiu competent.  
  
  
Article 93. Efectes del frau acadèmic sancionat sobre els títols oficials i propis de la Universitat de València  
Si de la resolució sancionadora resulta que la persona infractora ha obtingut fraudulentament un títol oficial o propi expedit per la Universitat de València, la rectora o el rector acordarà la incoació d'un procediment de revisió d'ofici per a declarar-ne la nul·litat de ple dret en els termes establerts en l'article 106 de la Llei 39/2015, d'1 d'octubre, del procediment administratiu comú de les administracions públiques.  
  
  
  
DISPOSICIONS ADDICIONALS  
  
Primera  
Després de la seua constitució, la Comissió de Convivència durà a terme, en el termini d'un any i amb l'assistència del Servei Jurídic i de la Secretaria General, un diagnòstic de l'adaptació de les normes de convivència vigents a la Universitat de València, que serà elevat a la rectora o al rector perquè el prenga en consideració.  
  
Segona  
Donada l'especificitat i detall del contingut del Protocol de la Universitat de València per a l'actuació i resposta davant l'assetjament sexual, per raó de sexe i altres actes discriminatoris (ACGUV 29.06.2021), aquest queda en vigor en allò que no conculque les disposicions d'aquest codi.  
  
  
DISPOSICIÓ FINAL  
  
 Única. Entrada en vigor  
Aquest Codi de Convivència entrarà en vigor, després de ser aprovat pel Consell de Govern, l'endemà de la seua publicació en el Diari Oficial de la Generalitat Valenciana.  
  
  
DISPOSICIÓ DEROGATÒRIA  
  
Queden derogades totes les normes i disposicions que s'oposen al present Codi de convivència i, en concret, la Carta de drets i deures dels i les estudiants de la Universitat de València (aprovada per Junta de Govern de 19 d'octubre de 1993 i modificada per Junta de Govern de 30.04.1998).  
  
València, 9 de novembre de 2023.- La rectora: María Vicenta Mestre Escrivá.